Harga roti Gardenia naik 1 Disember

Gardenia Bakeries (KL) Sdn Bhd (Gardenia KL) dilaporkan akan menaikkan harga bagi38 produk keluarannya berkuat kuasa 1 Disember ini, menurut surat yang dikatakan diedar kepada peruncit bertarikh hari ini.

Gardenia KL berkata, peningkatan ketara dalam kos pengeluaran dan bahan yang di luar kawalan mereka meletakkan syarikat itu dalam kedudukan sukar tanpa sebarang pilihan kecuali menyemak semula harga.

Gardenia KL memaklumkan amat terkesan dengan cabaran ketika pandemik dan berusaha sedaya upaya untuk menyerap kenaikan harga bahan mentah selama ini namun peningkatan ketara baru-baru ini menghadirkan cabaran berbeza.

“Semakan harga itu melibatkan produk dalam keadaan tertentu, yang mengekalkan harga sama selama bertahun-tahun, termasuk rangkaian roti Gardenia Original Classic.

“Harga produk lain yang disemak semula juga meliputi rangkaian Gardenia Delicia, ban, roti krim, mufin, Gardenia Twiggies, wafel dan Gardenia NuMee.

“Semakan harga ini dilaksanakan ekoran kenaikan harga bahan mentah, antara lain termasuk tepung, tepung gandum penuh, lemak sayuran, serbuk koko, susu dan pembungkusan,” menurut surat itu.

Tambah kenyataan itu, kenaikan harga adalah langkah terakhir setelah semua usaha digembleng terlebih dahulu.

“Gardenia KL akan terus memberi tumpuan menggiatkan usaha kami untuk mengoptimumkan produktiviti dan kecekapan di kilang-kilang kami.

“Kami amat menghargai sokongan dan kepercayaan yang diberikan oleh pelanggan kami selama ini dan berharap anda memahami keputusan sukar yang terpaksa kami laksanakan,” kata surat itu..

Berdasarkan senarai tersebut, sebanyak 38 produk tersenarai dan akan mula dijual pada harga baharu bermula dari tarikh tersebut.

Berikut adalah senarai harga baharu produk roti Gardenia seperti yang tular dalam surat berkenaan:


15 warga Malaysia terlibat kemalangan di Arab Saudi

Kementerian Luar (Wisma Putra) mengesahkan insiden kemalangan melibatkan bas pekerja dinaiki 15 warganegara Malaysia yang terbabas di Muzdalifah, Arab Saudi pada Khamis.

Wisma Putra dalam kenyataan hari ini berkata mereka merupakan pekerja di sebuah syarikat pembinaan yang terlibat dengan projek landasan dan perkhidmatan kereta api di Mekah, lapor Bernama.

Susulan insiden itu, mereka yang terlibat dibawa ke Hospital An Nur dan King Faisal Hospital di Mekah bagi mendapatkan rawatan.

“Dua daripada mangsa mengalami kecederaan serius patah tulang di bahagian bahu dan tengkuk, manakala selebihnya menerima rawatan sebagai pesakit luar dan dibenarkan pulang selepas menerima rawatan,” katanya.

Menurut Wisma Putra, siasatan lanjut sedang dijalankan oleh pihak berkuasa Arab Saudi berhubung kemalangan itu.

Tambahnya, Konsulat Jeneral Malaysia di Jeddah akan terus memantau perkembangan insiden itu dan menghulurkan bantuan konsular yang sewajarnya.

“Kementerian Luar mendoakan agar kesemua mangsa kembali pulih dengan segera,” katanya.


MP DAP bersikap biadap, menjerit-jerit ketika PM ajak bertafakur dan berdoa

Sidang Khas Parlimen yang bermula hari ini menonjolkan sikap biadap pemimpin DAP yang bertindak menjerit-jerit semasa Perdana Menteri Tan Sri Muhyiddin Yassin mengajak semua Ahli-Ahli Parlimen (MP) untuk bertafakur dan membacakan Al-Fatihah kepada semua mangsa Covid-19.

Sebelum bermula sesi, Muhyiddin yang juga MP Pagoh mengucapkan takziah kepada semua mangsa Covid-19 dan meminta izin kepada Yang di-Pertua Dewan, Datuk Azhar Harun untuk bertafakur serta membaca doa sebagai menghormati mangsa yang terkorban.

“Sebelum saya memulakan penerangan, saya mewakili kerajaan dan seluruh ahli Parlimen dengan perasaan sedih dan hiba ingin menyampaikan salam takziah buat semua ahli keluarga mangsa Covid-19 yang diuji dengan kehilangan insan-insan tersayang.

“Datuk Yang di-Pertua, saya memohon izin untuk kita semua bertafakur seketika dan membaca surah Al-Fatihah bagi mengingati mangsa-mangsa yang telah meninggal dunia. Al-Fatihah,” katanya.

Bagaimanapun, beberapa MP DAP bangun antaranya Lim Guan Eng dan Gobind Singh Deo dan Nga Kor Ming dan terus menjerit-jerit tanpa menghiraukan Muhyiddin yang sedang membacakan surah Al-Fatihah.

“Point of order, point of order,” kata Guan Eng yang mengetuai MP DAP untuk menghalang Muhyiddin meneruskan ucapan.

Azhar bagaimanapun meminta Muhyiddin untuk meneruskan ucapan walaupun diganggu oleh pemimpin DAP yang tidak berpuas hati dengan ucapan tersebut.

Sidang Khas Parlimen yang bermula hari ini akan diadakan selama lima hari sehingga 2 Ogos ini, ia pertama kali semenjak Proklamasi Darurat diisytiharkan pada Januari.

Dijangkakan lima menteri termasuk Muhyiddin akan memberi penerangan mengenai keseluruhan termasuk Pelan Pemulihan Negara (PPN).

Sidang khas Parlimen diadakan untuk kerajaan membentangkan proklamasi darurat dan ordinan-ordinan darurat seperti yang dikehendaki Yang di-Pertuan Agong.

Mengikut Peraturan Am 11(3), Perdana Menteri menetapkan Aturan Urusan Mesyuarat yang hanya akan melibatkan:

a) Pembentangan Proklamasi Darurat dan Ordinan-Ordinan Darurat.
b) Pembentangan Proklamasi Darurat (2) bertarikh 12 Disember 2020 mengenai Pilihan Raya Kecil Parlimen Gerik serta Pembentangan Proklamasi Darurat (3) bertarikh 12 Disember 2020 mengenai Pilihan Raya Kecil N66 Bugaya, Sabah.
c) Penerangan menteri-menteri di bawah Peraturan Am 14(1)(i).

Ahli-ahli Dewan boleh bertanyakan soalan hanya selepas menteri selesai setiap sesi penerangan dan terhad kepada isu yang merangkumi penerangan menteri.


Tunggu MUDA serah senarai kerusi, baharu bincang: Anwar

Datuk Seri Anwar Ibrahim tidak memberi sebarang komitmen yang jelas berhubung kerusi yang bakal diberikan kepada Parti MUDA dalam Pilihan Raya Negeri (PRN) Johor kali ini, ia walaupun berjanji pada awalnya akan memberi kerusi kepada parti baharu itu.

Presiden PKR itu sebaliknya berkata akan meneliti senarai kerusi parti diketuai Syed Saddiq Syed Abdul Rahman itu mahu tandingi tersebut dihantar kepada mereka terlebih dahulu sebelum meneruskan sebarang perbincangan.

“Tak apa biar mereka (MUDA) bawa senarai dulu kepada kita (PH), kemudian baru kita bincang,” katanya dipetik laporan FMT hari ini.

Anwar ditemui semasa menghadiri Majlis Apresiasi Sukarelawan Selangor (Serve) 2022 di Dewan Jubli Perak, SUK Selangor.

Terdahulu, Parti MUDA menyatakan hasrat mahu bertanding 10 kerusi pada PRN Johor.

Dalam pada itu, Pakatan Harapan (PH) sudah memuktamadkan gabungan itu akan bertanding di 56 kerusi Dewan Undangan Negeri (DUN) Johor dengan PKR mendapat jumlah kerusi paling banyak untuk mereka bertanding nanti.

Majlis Presiden PH berkata, gabungan itu yang terdiri daripada PKR, Amanah dan DAP turut bersetuju berunding dengan MUDA berhubung pembahagian kerusi.

Pengerusi MUDA Johor, Mohd Azrol Ab Rahani, sebelum ini berkata parti itu akan meletakkan semua calon di 56 kerusi DUN jika bertanding solo.

“Jika bertanding solo, kita yakin boleh menang di beberapa kerusi DUN di Johor Bahru, Batu Pahat dan Muar, namun seandainya kerjasama politik wujud membabitkan MUDA kita menyasarkan lebih daripada 10 kerusi yang diyakini mempunyai kelebihan buat kami,” katanya.

Pada 4 Feb lalu, Presiden MUDA Syed Saddiq berkata perbincangan dan rundingan antara partinya dengan PH berhubung kerjasama PRN Johor berjalan lancar.

Beliau berkata, bagaimanapun bentuk kerjasama itu belum diperincikan lagi termasuk pembahagian kerusi belum dimuktamadkan dan pengumuman mengenai perkara itu akan dibuat kedua-dua pihak apabila tiba masa yang tepat.


Indonesia lanjut darurat Tahap 4 Covid-19 hingga 2 Ogos

Presiden Indonesia Joko Widodo atau Jokowi, melanjutkan perintah Pemberlakukan Pembatasan Kegiatan Masyarakat Tahap 4 (PPKM Tahap 4) mulai esok hingga 2 Ogos, walaupun katanya, kadar jangkitan dan jumlah pesakit dimasukkan ke hospital di beberapa daerah di Pulau Jawa telah menurun.

Di bawah PPKM Tahap 4 itu beliau berkata pemerintah akan melakukan beberapa pengubahsuaian terhadap sekatan yang dikenakan ke atas beberapa aktiviti, termasuk membenarkan pasar tradisional dan restoran terbuka, dibuka kepada orang ramai dengan had tertentu.

Serentak itu, pemerintah Indonesia juga memulakan gerakan besar-besaran bagi mengesan pesakit Covid-19 dan kontak rapat di lapangan membabitkan ribuan pelajar kesihatan, tentera dan polis.

Darurat Tahap 4 mula berkuat kuasa 3 Julai lalu dan berakhir 20 Julai, namun didorong oleh penularan varian Delta yang meluas di wilayahnya, Presiden Indonesia menyambung hingga 25 Julai.

Melalui penguatkuasaan Tahap 4 itu penduduk yang mempunyai sijil pendaftaran pekerjaan atau STRPs dan bekerja di sektor penting boleh berulang alik ke Jakarta. Beberapa perniagaan, dari salun rambut, kedai dobi hingga bengkel membaiki kenderaan, kini dibenarkan untuk beroperasi.

Semalam, Kementerian Kesihatan Republik Indonesia melaporkan 45,416 kes baharu dalam tempoh 24 jam menjadikan kumulatif sebanyak 3,127,826 kes, dengan 2,471,678 disahkan sembuh.

Negara itu juga melaporkan 1,415 pesakit meninggal dunia menjadikan jumlah keseluruhan kes kematian kepada 82,013.

Susulan langkah melanjutkan Darurat Tahap 4 itu, pemerintah Indonesia meningkatkan usaha pengesanan pesakit, kontak rapat dan memperkemaskan kemudahan kuarantin bagi menangani varian Delta yang merebak dengan meluas di negara itu.

Mulai hari ini pemerintah memperkenalkan sistem pengesanan digital, sementara kakitangan lapangan digerakkan bagi membantu klinik komuniti dan pusat kesihatan di seluruh bandar dan wilayah di negara itu.

Kira-kira 7,000 lulusan sekolah vokasional kesihatan telah dilatih untuk menjadi pengesan kontak rapat Covid-19 berdasarkan modul yang ditetapkan Pertubuhan Kesihatan Sedunia (WHO). Kumpulan itu akan dibantu oleh ribuan anggota tentera dan polis.

Mereka akan menjadi tulang belakang operasi besar-besaran itu di mana kontak rapat individu yang positif Covid-19 akan menjalani kuarantin secara berpusat atau kuarantin kendiri di rumah dengan pemantauan lebih baik daripada komuniti, kata menteri kanan Luhut Pandjaitan.

“Kami akan melakukan ini untuk mengekang penularan varian Delta. Kami akan mengurangkan penyebaran dengan ketara,” kata Luhut.

Luhut ditugaskan oleh Jokowi untuk menyelaras usaha mencegah penyebaran wabak itu di Jawa dan Bali, serta 15 wilayah termasuk Sumatera dan Kalimantan. Jawa dan Bali menyumbang lebih 60 peratus daripada jumlah kes Covid-19 di negara ke empat paling ramai penduduk di dunia, yang setakat ini melaporkan lebih 3.16 juta jangkitan dan lebih 83,000 kematian.

Purata kematian akibat Covid-19 bagi tempoh seminggu lalu melebihi tujuh kali ganda berbanding jumlah pada minggu kedua bulan lalu ketika pemerintah buat pertama kali mengumumkan varian Delta – yang pertama kali ditemukan di India – telah dikesan di Indonesia. Negara itu baru-baru ini menjadi titik panas Covid-19 dunia melepasi India dan Brazil.

Di bawah perintah Darurat Tahap 4 itu semua pekerja sektor tidak penting akan bekerja dari rumah, sementara 50 peratus mereka yang bekerja di sektor penting seperti bank, pasaran saham dan hotel, diletakkan secara shif.

Luhut berkata pemerintah juga sedang mempertimbangkan sama ada akan memasang bendera putih di rumah sebagai tanda menunjukkan penghuninya sedang menjalani kuarantin kendiri bagi memudahkan komuniti melakukan pemantauan.

Kemudahan semua pusat kuarantin mesti diuruskan oleh dua hingga tiga doktor dan sepasukan jururawat. Setiap pusat kuarantin boleh menampung antara 70 hingga 410 pesakit.

WHO sebelum ini menggesa Indonesia menerapkan langkah-langkah kesihatan kepada masyarakat dan sosial dengan lebih ketat terutamanya bagi larangan pergerakan di seluruh negara ini.

Pakar epidemiologi Universiti Indonesia, Pandu Riono pula berkata sekatan pergerakan orang ramai tidak boleh dilonggarkan kerana sejak dikuatkuasakan pada 3 Julai lalu belum ada kesan positif yang dihasilkan.

Penurunan jumlah kes harian adalah disebabkan kurangnya ujian saringan yang dilakukan, sedangkan jumlah kegunaan katil hospital masih tinggi. – Agensi


Sistem uCustoms tak siap, PAC panggil KSP, KP Kastam beri penjelasan

Jawatankuasa Kira-Kira Wang Negara (PAC) akan memanggil Ketua Setiausaha Perbendaharaan Datuk Asri Hamidon dan Ketua Pengarah Kastam Datuk Seri Abdul Latif Abdul Kadir pada bulan depan berhubung isu sistem uCustoms yang gagal disiapkan.

Menurut laporan Bernama, Pengerusi PAC Wong Kah Woh berkata pihaknya akan mengadakan prosiding selama dua hari berhubung projek tersebut pada 10 dan 18 Nov ini.

“Kami akan memanggil mereka untuk memberikan penjelasan kepada pihak PAC terlebih dahulu sebelum kami tentukan saksi-saksi lain yang akan dipanggil,” katanya dalam sidang media di Parlimen, hari ini.

Laporan Ketua Audit Negara (LKAN) 2019 Siri 2 yang dibentangkan di Dewan Rakyat sebelum ini mendedahkan sistem uCustoms oleh Jabatan Kastam Diraja Malaysia (JKDM) bagi menggantikan Sistem Maklumat Kastam (SMK) gagal disiapkan dalam tempoh 86 bulan walaupun lima lanjutan tempoh masa (EOT) diberikan.

Menurut laporan audit itu, sejumlah RM272.99 juta telah dibayar kepada pembekal dan Pejabat Pengurusan Projek manakala hanya satu Ganti Rugi Tertentu dan Ditetapkan (LAD) berjumlah RM55,660 telah dikenakan.

Wong berkata PAC juga dijangka mengadakan prosiding berhubung isu pembayaran tidak teratur membabitkan Projek Rangkaian Trunk Radio Bersepadu Kerajaan berjumlah RM499.18 juta pada Disember depan.

LKAN Tahun 2020 yang dikeluarkan hari ini mendapati bayaran tuntutan kos penyenggaraan projek berkenaan telah dibayar tanpa pengesahan laporan Petunjuk Prestasi Utama (KPI).


36 kematian semalam, 233,065 kes aktif

Seramai 36 pesakit meninggal dunia akibat komplikasi Covid-19 semalam, termasuk 11 daripadanya melibatkan kes yang belum sempat dirawat di hospital atau kes ’brought in death’ (BID).

Kementerian Kesihatan (KKM) memaklumkan jumlah terbaharu itu menjadikan kumulatif kematian sejak awal 2020 lalu meningkat kepada 32,276 kes, termasuk 6,551 kes BID.

Sembilan negeri dan Wilayah Persekutuan merekodkan kes kematian semalam membabitkan Johor, Sabah, Selangor, Kedah, Perak, Pulau Pinang, Negeri Sembilan, Terengganu dan Kuala Lumpur.

Johor mencatat kes kematian tertinggi sebanyak 11 kes termasuk tiga kes BID, menjadikan kumulatif sebanyak 3,969 kes.

Sehingga semalam, Johor mencatat 296,185 kumulatif positif, dengan 263,410 pesakit telah sembuh dan 28,806 kes masih aktif, ketiga tertinggi selepas Selangor dan Sabah.

Daripada jumlah kes aktif itu seramai 26,985 pesakit menjalani kuarantin di rumah; 246 (PKRC); 1,543 (hospital); dan 32 dimasukkan ke unit rawatan rapi (ICU), dengan 24 daripadanya memerlukan alat bantuan pernafasan.

Sementara itu Sabah dan Selangor masing-masing mencatat enam kes kematian menjadikan kumulatif masing-masing kepada 2,893 dan 10,106 kes.

Selangor menjadi negeri tertinggi mencatat kumulatif positif iaitu sebanyak 881,952 kes, dengan 818,020 pesakit telah sembuh dan 53,826 kes aktif.

Daripada jumlah kes aktif itu, 52,193 pesakit menjalani kuarantin di rumah; 471 (PKRC); 1,128 (hospital); dan 34 dirawat di ICU, dengan 18 daripadanya memerlukan alat bantuan pernafasan.

Kedah pula merekodkan empat kematian diikuti masing-masing tiga kes di Perak serta Pulau Pinang, dan masing-masing satu kes di Negeri Sembilan, Terengganu dan Kuala Lumpur.

Sehingga semalam, negara mencatat 233,065 kes aktif, bertambah 15,284 kes berbanding 217,781 yang direkodkan pada Khamis.

Daripada jumlah kes aktif itu, seramai 219,696 pesakit menjalani kuarantin di rumah; 5,476 (PKRC); 7,658 (hospital); dan 235 pesakit dirawat di ICU dengan 132 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 18 Februari 2022.


Luncai sedang terjun dengan labu-labunya, biarkan! biarkan!

Parti itu sedang dilanda masalah sekarang. Perang saudara sesama mereka sudah tidak dapat dielak lagi. Walaupun pemimpin-pemimpinnya cuba menafikannya, walaupun mereka berkata ia cuma kocak air di dalam cawan, tapi semua orang tahu cakap mereka dari dahulu, kini dan selamanya memang tak boleh pakai.

Sebahagian besar daripada kita di dalam Bersatu hari ini datangnya dari parti itu. Ada yang telah puluhan tahun bersama dengannya. Jadi kita faham sangat bagaimana budaya berpolitik mereka.

Cah keting, cantas-mencantas, tikam kawan dari belakang, gila kuasa, tamak haloba adalah antara kata-kata kunci yang tak boleh dipisahkan daripada parti tersebut. Amalan politik berasaskan konsep ‘patronage’ dan ‘warlords’ menjadikan masing-masing berebut untuk berada di atas, waimma dengan memijak kepala kawan-kawan.

Yang menjadi biang keladi dalam peperangan kali ini tidak lain daripada puak penjilat kluster mahkamah. Puak yang pemimpin-pemimpin utamanya sedang berusaha dengan apa cara mengelak daripada terhumban ke penjara.

Puak yang mengharap sokongan kepada kleptokrat akan mencerahkan peluang mereka dicalonkan pada Piloihan Raya Umum Ke-15 (PRU-15). Puak yang ‘tak guna sekupang’ kalau dinilai dari segi ketulusan dan keikhlasan perjuangan.

Itu masalah mereka. Biarkanlah. Luncai kalau tak terjun dengan labu-labunya pun lambat laun akan tenggelam bersama perahu. Sebabnya jika air memasuki perahu, dia akan menebuk dinding perahu itu untuk mengeluarkan air. Dia tak berapa cerdik. Lebih kurang sama macam mereka.

Kita dalam Bersatu, pada hemat saya, hanya perlu mempersiapkan diri untuk menerima kehadiran sahabat-sahabat baharu. Saya yakin dan pasti, hasil daripada peperangan itu akan ada sahabat-sahabat kita dari parti itu akan mencari tapak baharu untuk meneruskan perjuangan.

Tugas kita sekarang adalah menanti kehadiran mereka, mengajak jika perlu, dan meyakinkan mereka bahawa Bersatu konsisten mendukung nilai-nilai terasnya dan kekal meletakkan integriti sebagai dasar perjuangannya.

Bersatu tidak meletakkan hawa nafsu di hadapan perjuangan. Walaupun mungkin ada perkara-perkara yang kita tidak setuju dengan kerajaan yang diterajui oleh Datuk Seri Ismail Sabri Yaakob sekarang, kita tidak berusaha mengilas tangannya sebagaimana yang dilakukan oleh kluster mahkamah daripada parti itu ke atas ‘abah’ kita dahulu.

Kita tidak berunding di dalam gelap, menelefon secara sulit, menghasut sana menghasut sini untuk menjatuhkan perdana menteri sekarang. Sebabnya, kita tidak tamak. Kita tidak ada kes di mahkamah, kita tak ada harta berbilion yang disorokkan, kita tak korek harta negara angkut bawa balik, kita tak curi harta rakyat. Jadi kita tak perlu menjatuhkan sesiapa untuk menyelamatkan diri.

Menjadi kewajipan kita, ahli-ahli Bersatu, mempertahankan nilai-nilai baik ini. Caranya mudah, bagi yang asalnya dari ‘parti itu’, tinggalkan jauh-jauh perangai lama. Jangan bawanya bersama ke dalam Bersatu. Yang bukan dari parti itu pula, sematkan dalam fikiran bahawa jika hendak kaya, hendak buat duit, hendak projek, hendak rasuah, hendak besarkan tembolok sendiri, carilah parti lain. Bersatu bukan tempatnya.

Dan kita yang dalam Bersatu ini pula harus berusaha menjadikan diri kita sebagai teladan bukannya sebagai sempadan. Yang tidak kurang pentingnya adalah berusaha untuk mengukuh dan memperkasakan lagi parti yang walaupun baru setahun jagung, tetapi telah Allah kurniakan peluang dan kesempatan untuk turut berada dalam barisan peneraju negara. Hargailah anugerah itu.

Telah berkali-kali saya suarakan, baik dalam tulisan mahupun di mana sahaja, bahawa kita sama sekali tidak boleh leka. Kita semua, daripada YB Tan Sri Presiden di peringkat paling atas sehingga semua ahli di akar umbi perlu sentiasa fokus pada usaha untuk meluaskan pengaruh parti. Tak guna kita membuang masa menyerang pihak itu dan pihak ini jika kain kita sendiri carik dan koyak.

Betulkan apa juga kelemahan yang ada, kemudian cari formula-formula baharu secara bersama untuk menggilap kecemerlangan parti. Banyakkan bermesyuawarah, rajin-rajin bertukar pandangan, amalkan semangat bekerja sebagai satu pasukan, bukannya main syok sendiri.

Di Bahagian Pendang, saya dan pasukan bekerja siang malam untuk memastikan Bersatu diterima sebagai wadah perjuangan yang tidak akan menjadikan agama, bangsa dan tanah airnya sebagai ‘barang dagangan’.

Kami gunakan segala bentuk pendekatan bagi meyakinkan khalayak bahawa inilah parti yang harus dijadikan sandaran. Alhamdulillah, setakat ini usaha itu berjaya. Buktinya hampir setiap bulan ada sahaja cawangan baharu yang berjaya ditubuhkan.

Saya percaya kita semua mempunyai keupayaan yang sama. Soalnya, bagaimana kita menggunakan keupayaan itu dan formula apa yang kita pakai. Bagi saya formulanya mudah; sentiasa mengingatkan diri sendiri, jika kita bermula dari kosong dan boleh sampai ke tahap ini, kenapa dari tahap ini kita tidak boleh bergerak ke mercu yang lebih tinggi?

Lt Kolonel Bersekutu (PA) Abd Razak Khamis
Ketua Bahagian Bersatu Pendang

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Zahid mohon dipulangkan pasport, mahu ke Jerman dapat rawatan

Datuk Seri Ahmad Zahid Hamidi yang sedang berdepan perbicaraan di mahkamah memohon untuk dipulangkan pasport antarabangsanya buat sementara waktu bagi mendapatkan rawatan di Jerman.

Peguam mewakili bekas Timbalan Perdana Menteri itu, Hamidi Mohd Noh berkata permohonan tersebut dibuat di Mahkamah Tinggi hari ini memandangkan anak guamnya mahu mendapatkan rawatan sakit belakangnya dengan pakar perubatan di Munich, Jerman.

“Anak guam saya mengalami sakit belakang dan leheri sebelum ini.

“Kami buat permohonan ini untuk membenarkan anak guam saya bagi mendapatkan rawatan yang berkesan dan ia sangat diperlukan,” katanya dipetik dalam laporan sebuah portal.

Zahid, 68, berdepan 47 pertuduhan iaitu 12 pertuduhan pecah amanah jenayah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit milik Yayasan Akal Budi.

Pada Ogos lalu, kes perbicaraan Zahid terpaksa ditangguh susulan sakit belakang yang dialaminya dan terpaksa dirawat di hospital.

Bagaimanapun, selang beberapa hari selepas penangguhan kes mahkamah kerana sakit dialaminya, Zahid dilihat menghadiri satu mesyuarat Majlis Tertinggi UMNO selama beberapa jam sehingga menimbulkan persoalan berhubung sakit belakang yang dihadapinya.


AirAsia rugi RM5.09 bilion

Kerugian bersih AirAsia Group Bhd bagi tahun kewangan berakhir 31 Disember 2020 meningkat kepada RM5.09 bilion daripada RM315.81 juta pada tahun sebelumnya, kata kumpulan itu dalam makluman kepada Bursa Malaysia, hari ini.

Perolehan kumpulan itu bagi tempoh sama berkurangan kepada RM3.14 bilion daripada RM11.86 bilion sebelum ini.

Bagi suku keempat berakhir 31 Disember 2020, kerugian bersih kumpulan ini menokok kepada RM2.44 bilion daripada RM384.44 juta, manakala perolehan menyusut 92 peratus kepada RM267.44 juta daripada RM3.23 bilion sebelum ini.

Impak pandemik Covid-19 terus memberi kesan buruk kepada operasinya, lapor Bernama.

“Walaupun sempadan antarabangsa masih ditutup, kumpulan ini akan memberi fokus untuk menyambung semula operasi domestik yang terhad di kawasan kami beroperasi.

“Sekatan perjalanan yang diumumkan di Malaysia bagi Oktober dan November telah menjejaskan lagi jualan kami pada suku keempat,” kata AirAsia.

AirAsia berkata, perolehan bagi perniagaan syarikat penerbangan itu bagi suku keempat 2020 adalah RM233.4 juta berikutan kapasiti yang dikurangkan sebanyak 88 peratus berbanding suku keempat 2019.

Keadaan ini terutamanya disebabkan kapasiti lebih rendah di Malaysia, Filipina dan Indonesia memandangkan sempadan antarabangsa masih ditutup.


Faizal akan pulangkan wang gaji ke Tabung Covid-19

Wang gaji berjumlah RM27,000 yang diterima semasa dilantik Penasihat Khas Perdana Menteri (PM) sebelum ini akan dipulangkan ke Tabung Covid-19, kata Datuk Seri Ahmad Faizal Azumu.

Menteri Belia dan Sukan itu berkhidmat selama 11 hari sebelum berlaku pertukaran PM baharu dan dilantik dalam barisan Kabinet selepas Datuk Seri Ismail Sabri Yaakob mengangkat sumpah.

“Saya mahu memulangkan keseluruhan RM27,000 itu kepada tabung Covid-19.

“Minta maaf, kepada semua yang mengata saya itu, saya ampunkan. Andai saya tersilap cakap, saya mohon ampun,” katanya lapor sebuah portal.

Bekas Menteri Besar Perak itu dilantik pada 5 Ogos lalu sebagai Penasihat Khas Tan Sri Muhyiddin Yassin.

Pada sidang Dewan Rakyat minggu lalu, isu gaji Ahmad Faizal dibangkitkan Ahli Parlimen Kepong Lim Lip Eng yang meminta Ismail Sabri menyatakan jumlah gaji diterimanya sebagai penasihat Muhyiddin.

Ismail Sabri berkata Ahmad Faizal menerima gaji berjumlah RM27,227.20 dan dibayar secara pro-rata, memandangkan tempoh perkhidmatan yang singkat.


Rasuah: Zahid suruh Kit Siang gali kes Guan Eng terlebih dahulu

Pemimpin DAP Lim Kit Siang sepatutnya menyelidiki lebih mendalam dakwaan rasuah terhadap anaknya sendiri, Lim Guan Eng, terlebih dahulu jika benar-benar mahu memerangi rasuah.

Pengerusi Barisan Nasional (BN) Datuk Seri Ahmad Zahid Hamidi berkata ini kerana kes yang membabitkan Guan Eng, yang merupakan Setiausaha Agung DAP ketika itu, tiba-tiba digugurkan beberapa bulan selepas Pakatan Harapan (PH) memenangi Pilihan Raya Umum Ke-14 (PRU-14), pada 2018 lalu.

“Kes digugurkan di tengah-tengah perbicaraan setelah mahkamah memutuskan prima facie dan ramai saksi telah pun dipanggil,” kata Presiden UMNO dan penyandang kerusi Parlimen Bagan Datuk itu dalam catatan Facebook hari ini.

Zahid berkata demikian berikutan gesaan Kit Siang supaya PH membenarkan pengasas bersama Bebas Gerak Tawfik Ismail, yang merupakan anak kepada bekas Timbalan Perdana Menteri kedua Malaysia Allahyarham Tun Dr Ismail Abdul Rahman, bertanding di Bagan Datuk di bawah gabungan itu.

Kit Siang berkata Majlis Presiden PH harus memberi jawapan yang wajar dan positif terhadap permintaan Tawfik untuk menentang Zahid, kerana ia akan menjadi cara terbaik bagi mengetengahkan tema gabungan itu pada PRU-15, iaitu memerangi rasuah.

Beliau berkata ini juga bagi memastikan pemimpin UMNO dan Barisan Nasional (BN) tidak terlepas daripada didakwa di mahkamah kerana rasuah.

Zahid berkata jika itu alasan Kit Siang untuk memerangi rasuah, ia adalah tidak jujur kepadanya.

“Alasan Lim Kit Siang konon mahu lawan rasuah, tetapi itu alasan yang sangat-sangat tidak jujur oleh beliau. Beliau sendiri tahu Presiden UMNO dikenakan pertuduhan di mahkamah semasa PH menguasai negara.

“Pertuduhan yang dikenakan ke atas saya sejurus PH menang PRU-14 dan Tommy Thomas dilantik Peguam Negara,” kata Zahid yang masih menghadapi 87 pertuduhan walaupun, mahkamah telah memutuskan dia dibebaskan daripada 40 pertuduhan.

Pada 23 September lalu, bekas Timbalan Perdana Menteri itu dilepas dan dibebaskan daripada 40 pertuduhan rasuah yang dihadapinya berhubung Sistem Visa Luar Negara (VLN), namun pihak pendakwaan telah mengemukakan rayuan.

Zahid juga sedang menunggu keputusan perbicaraan kes melibatkan Yayasan Akalbudi, di mana keputusan perbicaraan akan diketahui awal Disember depan, setelah PRU-15 diadakan pada 19 November.


Dr Mahathir positif Covid-19

Bekas Perdana Menteri Tun Dr Mahathir Mohamad disahkan positif Covid-19 pagi ini (31 Ogos 2022), kata kenyataan pejabat beliau hari ini.

Beliau kemudian dimasukkan ke Institut Jantung Negara (IJN) untuk rawatan dan pemantauan.

“Tun Dr Mahathir bin Mohamad disahkan positif Covid-19 pagi ini.

“Dr Mahathir telah dimasukkan ke Institut Jantung Negara (IJN) untuk pemantauan buat beberapa hari seperti yang dinasihatkan oleh pasukan kesihatan,” kata kenyataan itu.

Sejak beberapa hari lalu, Dr Mahathir dilaporkan menghadiri majlis Gerakan Tanah Air (GTA) di beberapa negeri dalam kempen penerangan menjelang Pilihan Raya Umum Ke-15 tidak lama lagi.

Pada 16 Disember tahun lalu Dr Mahathir dimasukkan ke IJN untuk menjalani pemeriksaan kesihatan menyeluruh, sebelum dibenarkan pulang pada 23 Disember.

Pada 7 Januari tahun ini, Ahli Parlimen Langkawi itu sekali lagi dimasukkan ke IJN untuk menjalani prosedur perubatan elektif dan dibenarkan pulang enam hari kemudian.

Pengerusi Pejuang itu dirawat di Unit Rawatan Koronari IJN pada 22 Januari lalu dan dibenarkan pulang pada 4 Februari.


Selepas dikritik suami isteri belum isytihar, ini jawapan Wan Azizah

Selepas dikritik gara-gara masih belum mengistiharkan harta seperti yang dituntut partinya sendiri, Pengerusi Penasihat PKR, Datuk Seri Dr Wan Azizah Wan Ismail akhirnya bersuara.

Menurut calon Parlimen Bandar Tun Razak itu, PKR akan mengumumkan secara rasmi pengisytiharan aset semua calon parti itu yang bertanding dalam Pilihan Raya Umum ke-15 (PRU-15) dalam waktu terdekat.

Sebelum ini, dilaporkan aset bersih terkumpul 80 calon Ahli Parlimen PKR yang disiarkan di laman web calonkeadilan.org melebihi RM354 juta.

Bagaimanapun, dokumen dalam format PDF untuk pengisytiharan harta bagi Presiden PKR, Datuk Seri Anwar Ibrahim dan isterinya, Wan Azizah masih belum dimuat naik sehingga hari ini (8 November 2022).

Namun Wan Azizah berkata pengisytiharan aset itu sepatutnya dilakukan semua parti politik untuk pengetahuan umum sebelum hari pengundian, 19 November ini.

“Sepatutnyalah (semua parti isytihar)…sebab kita nak tahu sebelum (mengundi). Kalau aset itu sudah diisytiharkan jadi mesti ada cop (pengesahan) dari Pesuruhjaya Sumpah.

“(Jadi) itu adalah satu perisytiharan yang benar. Jadi tak timbul persoalan apabila (aset) naik mendadak (selepas PRU-15), (kalau tidak) nanti ada yang kata ‘something wrong’ (ada sesuatu yang tidak kena),” katanya lapor BH.

Antara yang mempunyai aset tertinggi berdasarkan dokumen yang dimuat naik, calon Parlimen Tanah Merah, Datuk Seri Mohamad Suparadi Md Noor dengan aset RM106.1 juta daripada pelaburannya dalam DNS Capital Sdn Bhd dan iLimo Stalite LTD manakala kira-kira RM5.3 juta dalam bentuk hartanah.

Rekod juga menunjukkan Suparadi pernah memegang pelbagai jawatan antaranya Pengarah Eksekutif Yayasan Hijrah Selangor, Pengerusi Tabung Ekonomi Kumpulan Usaha Niaga Nasional (Tekun) dan Pengarah Eksekutif Iris Corp.

Selain Suparadi, calon lain yang memiliki aset bersih yang tinggi seperti calon Parlimen Sungai Buloh, Datuk R Ramanan berjumlah RM63.5 juta dan calon Parlimen Hulu Selangor, Dr Sathia Prakash bernilai RM40 juta.

Timbalan Presiden PKR, Rafizi Ramli menjadi calon pertama PRU-15 yang mengisytiharkan hartanya dengan nilai aset bersih sebanyak RM18.85 juta.

Minggu lalu, Rafizi dilaporkan berkata sekiranya terdapat mana-mana ahli politik yang enggan mengisytiharkan harta yang dimiliki, kemungkinan terdapat sesuatu yang cuba diselindungkan.

Difahamkan, pada majlis pengumuman calon PKR, kesemua calon menandatangani borang aku janji.

Borang tersebut melibatkan persetujuan untuk memulangkan wang deposit pencalonan, memotong elaun sekiranya menjadi wakil rakyat, serta mengisytiharkan harta.


‘Blind spot’ gelombang Melayu

Kebangkitan rakyat menolak parti tua UMNO.

Pada 11 November 2022, iaitu lapan hari sebelum hari mengundi, saya menulis di FB saya bahawa saya merasakan angin perubahan sedang bertiup kencang di negeri-negeri Malay ‘heartland’, iaitu negeri-negeri yang majoriti besar pengundinya adalah orang Melayu.

Maksud saya, saya sedang merasakan perubahan sikap pengundi Melayu yang ketara menyokong Perikatan Nasional. Ketika saya turun ke Kelantan, Terengganu, Perlis, Kedah, Pulau Pinang, Perak dan Pahang, gelombang sokongan Melayu semakin terasa.

Cuma pada ketika itu saya masih belum pasti sekencang mana angin perubahan ini akan bertiup? Adakah ia akan sampai ke Selangor, Wilayah Persekutuan, Negeri Sembilan, Melaka dan Johor?

Dengan angin perubahan ini, berapakah kerusi yang akan dimenangi oleh PN, BN dan PH?

Sebelum kempen pilihan raya bermula, pelbagai ramalan dibuat oleh banyak pihak. Ada yang mengatakan BN akan menang besar. Paling kurang 90 kerusi. Prestasi BN dalam Pilihan Raya Negeri Melaka dan Johor memperkuatkan ramalan ini. Kerana itu BN begitu yakin untuk bergerak solo.

Ada juga yang meramalkan PH akan menang besar. Ini berdasarkan pola sokongan pengundi Cina kepada PH yang dianggarkan mencecah sehingga 90 peratus dan perpecahan undi Melayu kepada tiga parti iaitu PN, BN dan PH, yang diramalkan memberi kelebihan kepada PH.

PH dijangka selamat di 55 kerusi majoriti bukan Melayu dan 30 kerusi campuran di Semenanjung. Jika dicampur kerusi-kerusi boleh menang PH di Sabah dan Sarawak, PH diramalkan boleh menang mudah di sekurang-kurangnya 90 kerusi.

Bagaimana dengan PN? Tidak ramai penganalisis politik yang berani memberikan ramalan positif mengenai pencapaian PN. Ramai yang mengatakan PN akan kalah teruk dan pupus (wiped out) selepas PRU-15.

Sebagai pengkaji politik dan orang PN, saya tentunya berasa lemah semangat dengan komen-komen sebegini. Dalam hati kecil saya, terbit suatu perasaan bahawa mereka ini mungkin membuat ramalan ikut sedap mulut.

Berpandukan siri-siri kajian yang saya terlibat dalam pelaksanaannya sejak dua tahun lalu, saya percaya PN ada peluang. Saya tidak mengatakan PN akan menang besar, tetapi ia tidak akan pupus.

Kenapa saya berkata begitu?

Sebab dalam setiap kajian yang dibuat, saya dapati ada ‘blind spot’ yang sukar diramal.

Saya ingin mengambil sedikit masa untuk menjelaskan ‘blind spot’ dalam kajian-kajian ini.

Terdapat empat kajian nasional yang dilaksanakan sejak tahun 2020 untuk menelusuri sentimen pengundi. Berdasarkan kajian-kajian ini, saya dapati ‘approval rating’ Tan Sri Muhyiddin Yassin, Pengerusi PN, dalam kalangan pengundi Melayu amat tinggi.

Sehingga pada satu masa mencecah 80 peratus. Tidak ada mana-mana tokoh politik yang mencapai tahap kepuasan hati setinggi ini sebelumnya.

Dari segi sokongan kepada parti, semasa PN memerintah, sokongan pengundi Melayu kepada PN dan BN hampir sama iaitu masing-masing sekitar 45 peratus.

Selepas Tan Sri Muhyiddin meletak jawatan sebagai Perdana Menteri dan kerajaan tidak lagi diterajui oleh PN, sokongan pengundi Melayu kepada PN menurun kepada sekitar 35 peratus, manakala sokongan kepada BN kekal sekitar 45 peratus (selepas agihan pengundi atas pagar dibuat).

Ini mungkin disebabkan oleh pertentangan antara PN dan BN pada waktu itu semakin ketara dan PN kehilangan sokongan penyokong tegar BN.

Walaupun trend sokongan kepada PN menurun, ‘approval rating’ Tan Sri Muhyiddin dalam kalangan pengundi Melayu masih tinggi dan stabil. Selain itu, saya dapati ada antara 25 peratus hingga 30 peratus pengundi Melayu yang tidak menyatakan sokongan kepada mana-mana parti. Mereka ini diistilahkan sebagai pengundi atas pagar.

Berdasarkan kajian-kajian nasional ini, saya meminta penyelidik membuat simulasi berapa kerusi yang boleh dimenangi oleh PN. Jawapannya amat mendukacitakan. PN diramal boleh menang sekitar 28 kerusi sahaja, iaitu 18 kerusi ‘incumbent’ PAS dan 10 kerusi ‘incumbent’ Bersatu. Saya tidak membuat kajian di Sabah dan Sarawak, jadi tiada ramalan kerusi boleh dibuat untuk kedua-dua negeri ini.

Malah, simulasi yang berdasarkan data yang diambil daripada kajian nasional ini menjangkakan Pagoh pun akan kalah. Saya tidak berpuas hati. Saya merasakan ada sesuatu yang tidak kena dengan kajian ini. Mungkin cara menganalisisnya tidak tepat.

Langkah seterusnya ialah saya meminta supaya kajian secara spesifik dibuat untuk kerusi-kerusi Parlimen tertentu. Pagoh adalah antara kerusi yang dipilih.

Kajian secara spesifik ini menunjukkan dapatan yang berbeza. Banyak kerusi yang dikatakan kalah hasil simulasi yang berdasarkan data nasional didapati boleh menang melalui kajian spesifik di kerusi-kerusi tertentu.

Pagoh misalnya adalah kerusi boleh menang. Kenapa? Kerana ada faktor lokal yang tidak dapat dikesan melalui kajian nasional.

Pertamanya, faktor calon. Kajian nasional hanya menyatakan pilihan parti, tidak pilihan calon. Ini antara kelemahan utama data kajian nasional yang digunakan untuk meramal keputusan pilihan raya bagi setiap kerusi.

Ketokohan calon seperti Tan Sri Muhyiddin menyebabkan beliau mendapat sokongan melebihi sokongan penyokong parti. Ketika kajian dibuat pada gos, didapati sekurang-kurangnya 30 peratus penyokong UMNO di Pagoh akan beralih mengundi PN jika Tan Sri Muhyiddin diletakkan sebagai calon.

Walaupun ada pihak yang mengatakan Tan Sri Muhyiddin akan kalah di Pagoh, dapatan kajian kami menunjukkan Tan Sri Muhyiddin boleh menang selesa di kerusi tradisinya. Keputusan PRU-15 mengesahkan dapatan ini apabila majoriti undi Tan Sri Muhyiddin meningkat daripada 6,927 pada PRU-14 kepada 10,007 pada PRU-15.

Keduanya, ialah faktor ‘incumbency’. Calon ‘incumbent’ didapati mendapat skor yang lebih tinggi berbanding calon yang tidak dikenali. Dua contoh klasik ialah Masjid Tanah dan Sungai Besar yang masing-masing dimenangi oleh BN dan PH dalam PRU-14.

Walaupun kedua-dua kerusi ini dikira kubu kuat BN dan PH, tetapi penerimaan positif pengundi terhadap Datuk Wira Mas Ermieyati Samsuddin di Masjid Tanah dan Datuk Muslimin Yahya di Sungai Besar membolehkan kedua-kedua kerusi ini dimenangi oleh PN. Pada ketika kajian ini dibuat, gelombang sokongan Melayu kepada PN masih belum ada.

Jadi, walaupun ramai penganalisis politik pada ketika itu meramalkan Bersatu dan PN tidak boleh ‘survive’ dalam pertandingan tiga penjuru dalam PRU-15, saya mengatakan sebaliknya. ‘At least Bersatu will not be totally wiped out’.

Sebelum kempen bermula, tular satu kajian yang dibentangkan di Yale University pada bulan Oktober 2022 yang menunjukkan sokongan Melayu kepada BN sebanyak 37 peratus, PN 14.6 peratus dan PH 10.2 peratus. Ramai penyokong PN cemas dengan dapatan ini.

Saya katakan jangan cemas kerana dua sebab. Pertama, sokongan Melayu kepada BN dalam bulan Ogos berada pada tahap 47 peratus. Pada bulan Oktober telah menurun kepada 37 peratus. Sokongan kepada PH pula stabil pada sekitar 10 peratus.

Kedua, kajian tersebut mendapati 34.9 peratus pengundi Melayu tidak menyatakan pilihan parti. Dapatan ini konsisten dengan kajian-kajian sebelum ini yang mendapati 30 peratus pengundi Melayu tidak menyatakan arah sokongan mereka.

Inilah ‘blind spot’ dalam sentimen pengundi Melayu yang menjadi cabaran besar dalam meramal keputusan PRU-15.

Bagaimana hendak membaca sikap pengundi yang dikategorikan sebagai pengundi atas pagar ini? Adakah mereka menyokong PN, BN atau PH? Lebih menyukarkan, peratusan ‘blind spot’ ini kekal hingga ke hari mengundi.

Pada saya, mereka ini bukan pengundi atas pagar. Mereka telah membuat keputusan, tetapi mereka tidak mahu mendedahkan parti mana yang mereka akan pilih.

Justeru, saya telah meminta penyelidik membuat ‘cross tabulation’ pilihan calon Perdana Menteri dalam kalangan pengundi ‘blind spot’ ini. Dapatan menunjukkan 30 peratus daripada mereka memilih Tan Sri Muhyiddin, 18 peratus memilih Datuk Seri Ismail Sabri Yaakob dan 8 peratus memilih Datuk Seri Anwar Ibrahim. Baki 44 peratus tidak memberikan sebarang jawapan.

Daripada dapatan ini dan trend pengundian pengundi atas pagar sebelum ini, kami meramalkan secara konservatif 55 peratus pengundi atas pagar Melayu akan mengundi PN. Ini bermakna sokongan Melayu kepada PN bukan 14.6 peratus tetapi 33.8 peratus, kurang sedikit daripada BN.

Selain itu, peratusan ini adalah ‘national average’. Melalui kajian-kajian terdahulu kami dapati sokongan pengundi Melayu kepada PN di Malay ‘heartland states’ seperti Kelantan, Terengganu, Kedah dan Perlis adalah melebihi ‘national average’ dan mengatasi BN. Bermakna kerusi-kerusi Parlimen di negeri-negeri ini lebih cenderung untuk dimenangi oleh PN.

Jadi, sebelum kempen bermula saya anggarkan PN boleh memenangi maksimum 40 kerusi Parlimen.

Situasi mula berubah apabila kempen bermula. Kajian jejak pengundi kami mendapati sokongan pengundi Melayu kepada PN secara konsisten melebihi BN sepanjang tempoh kempen. Inilah yang saya maksudkan angin sedang bertiup kencang.

Ia bermula dengan 49.5 peratus kepada PN dan 31.3 peratus kepada BN pada hari pertama kempen. Pada hari terakhir kempen, sokongan kepada PN dianggarkan meningkat kepada 55 peratus dan BN menurun kepada 28 peratus.

Populariti Tan Sri Muhyiddin dalam kalangan pengundi Melayu juga meningkat daripada 57 peratus sebelum penamaan calon kepada 70 peratus pada hari terakhir kempen.

Pada ketika ini, masih sukar untuk meramalkan jumlah kerusi yang bakal dimenangi oleh parti-parti kerana faktor pengundi goyah, iaitu ada pengundi BN yang goyah menjadi atas pagar dan ada pengundi atas pagar yang beralih sokongan sama ada kepada PN atau PH dan sebaliknya.

Kesukaran untuk mengenal pasti arah sokongan pengundi goyah inilah yang menyebabkan tidak ada mana-mana pihak yang dapat membuat ramalan tepat mengenai keputusan PRU-15.

Dengan dapatan ini, saya meletakkan sasaran konservatif minimum 40 kerusi untuk dimenangi oleh PN dengan 30 kerusi dikategorikan sebagai 50-50. Saya jangkakan jika angin perubahan sokongan pengundi Melayu kepada PN bertiup kencang hingga ke kawasan ‘Malay belt’ di Pulau Pinang, Perak dan Selangor, PN boleh menang antara 50 hingga 55 kerusi.

Jika angin ini bertiup lebih kencang lagi hingga ke Pahang, Melaka dan Johor, PN boleh menang antara 55 hingga 60 kerusi.

Apabila keputusan PRU-15 diumumkan pada malam 19 November 2022, PN memenangi 71 kerusi Parlimen di Semenanjung, satu di Sarawak dan satu di Sabah.

Selain itu, terdapat empat kerusi Bersatu yang dimenangi atas tiket GRS di Sabah menjadikan jumlah keseluruhan kerusi yang dimenangi oleh PN sebanyak 77 kerusi. PAS memenangi 43 kerusi dan Bersatu (34 kerusi).

Kemenangan ini adalah di luar jangkaan. Dengan jumlah kerusi yang dimenangi ini, dianggarkan sokongan pengundi Melayu kepada PN pada hari mengundi sebenarnya mencecah hampir 60 peratus.

Inilah gelombang pengundi Melayu yang menyebabkan BN gagal memenangi sebarang kerusi di Kelantan, Terengganu, Perlis, Kedah, Pulau Pinang, Selangor dan Melaka. Kerusi-kerusi majoriti Melayu di negeri-negeri ini hampir disapu bersih oleh PN. Daripada sebuah parti yang dijangka pupus selepas PRU-15, PN khususnya Bersatu dan PAS muncul sebagai parti baharu untuk orang Melayu.

Malangnya, walaupun disokong oleh majoriti orang Melayu, PN menjadi parti pembangkang selepas PRU-15. Inilah kali pertama dalam sejarah negara kita 100 peratus Ahli Parlimen pembangkang adalah Bumiputera.

Manakala di pihak kerajaan, parti Melayu menjadi minoriti. UMNO hanya mempunyai 26 kerusi dalam “Kerajaan Perpaduan” diterajui Pakatan Harapan yang setakat ini mempunyai sokongan 148 Ahli Parlimen, iaitu majoriti 2/3 di Parlimen.

Apakah implikasi keadaan ini kepada kestabilan politik Malaysia apabila parti yang disokong oleh hampir 60 peratus masyarakat majoriti negara ini berada di pihak pembangkang, dan parti yang disokong oleh hanya 12 peratus masyarakat majoriti menerajui kerajaan dengan menguasai majoriti dua pertiga di Parlimen?

Insya-Allah, saya akan ulas isu ini dalam posting yang akan datang.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ringgit dibuka rendah berbanding dolar

Ringgit dibuka rendah berbanding dolar AS pagi Khamis, seiring dengan kelemahan dalam nilai yuan China, kata seorang penganalisis.

Pada 9 pagi, mata wang tempatan diniagakan pada 4.5545/5585 berbanding dolar AS daripada 4.5375/5420 pada penutup Selasa, menurut laporan Bernama.

Pasaran ditutup pada Rabu sempena cuti umum sambutan Awal Muharram.

Pengarah Urusan SPI Asset Management Stephen Innes memberitahu Bernama hasil Perbendaharaan Amerika Syarikat (AS) yang rendah serta penurunan inflasinya sepatutnya menyokong nilai ringgit.

Namun begitu, katanya pergerakan ringgit masih lagi dipengaruhi oleh prestasi yuan dan kecenderungan negatif terhadap sentimen pertumbuhan China.

Sementara itu, ringgit diniagakan tinggi berbanding sekumpulan mata wang utama yang lain.

Ringgit mengukuh berbanding pound Britain kepada 5.8967/9019 daripada 5.9450/9509 pada penutupan urus niaga Selasa dan lebih tinggi berbanding yen Jepun kepada 3.2672/2703 daripada 3.2835/2870 tetapi lemah berbanding euro kepada 5.1092/1137 daripada 5.1038/1088 sebelumnya.

Pada masa yang sama, mata wang tempatan diniagakan rendah berbanding mata wang Asean yang lain.

Nilai ringgit agak rendah berbanding dolar Singapura kepada 3.4394/4427 daripada 3.4346/4383 pada penutup Selasa dan lemah berbanding baht Thai kepada 13.4212/4394 daripada 13.2586/2768 sebelumnya.

Ringgit hampir tidak berubah berbanding peso Filipina pada 8.34/8.36 daripada 8.34/8.35 dan turun berbanding rupiah Indonesia kepada 303.6/304.0 daripada 302.5/302.9 pada Selasa.


UMNO hanya setuju pembahagian kerusi dengan PAS, kata Mat Hasan

Persetujuan pembahagian kerusi dalam Pilihan Raya Umum ke-15 (PRU15) hanya dicapai dengan PAS dan sudah mencapai 70 peratus menerusi beberapa mesyuarat Muafakat Nasional (MN) yang diadakan sebelum ini.

Timbalan Presiden UMNO Datuk Seri Mohamad Hasan berkata menerusi persefahaman itu, mana-mana parti memenangi sesuatu kerusi sebelum ini akan kekal bertanding di kawasan berkenaan pada PRU15.

“Memang setiap kali bermesyuarat, kita bincang berkenaan persiapan menghadapi PRU15, di peringkat MN, kita juga ada jawatankuasa pembahagian kerusi. UMNO dan PAS mesyuarat banyak kali, persefahaman hampir 70 peratus dicapai, seperti saya katakan kerusi yang kita menang, kita punya, kerusi PAS menang, adalah PAS punya.

“Formula masih sama, tidak timbul soal untuk kita ubah atau keluar daripada formula dipersetujui,” katanya dipetik Bernama selepas Persidangan Pertama (Perasmian) Penggal Keempat Dewan Udangan Negeri Ke-14 hari ini.

Ahli Dewan Undangan Negeri (ADUN) Rantau itu berkata mesyuarat MN seterusnya akan diadakan dalam masa terdekat selepas beberapa kali ia ditangguhkan akibat pelaksanaan Perintah Kawalan Pergerakan (PKP).

Sementara itu Mohamad berkata tiada sebarang isu berbangkit berhubung ketiadaan nama beliau dalam senarai barisan Kabinet dibawah pimpinan Perdana Menteri Datuk Seri Ismail Sabri Yaakob baru-baru ini.

Beliau berkata tanggungjawab sebagai menteri dalam situasi negara berdepan dengan pandemik Covid-19 bukan satu tugas mudah dan beliau akan terus menyokong kerajaan semasa ini.

“Saya ucapkan selamat menjalankan tugas, keutamaan sekarang adalah terus berkerja dalam menangani krisis pandemik Covid-19, ekonomi, tiada masa untuk berlengah lagi.

“Saya harap menteri-menteri yang dilantik dapat menjalankan tugas dengan baik. Banyak hikmah tiada dalam kabinet ini, bukan senang untuk menjadi menteri dalam situasi krisis ini. Saya selaku orang nombor dua dalam parti, akan mendukung kerajaan,” katanya.


Gagal lunas ganti rugi, aset Sajat mula dilelong esok

Susulan kegagalan usahawan kosmetik, Muhammad Sajjad Kamaruz zaman atau Sajat membayar ganti rugi, aset miliknya akan mula dilelong esok pada pada pukul 10.30 pagi.

Sajat gagal membayar ganti rugi kepada stokis utama perniagaan bengkung dan girdle, OWA Resources dan tidak mengikut perintah mahkamah supaya membuat pembayaran tersebut.

Menurut perisytiharan jualan yang dikeluarkan oleh Mahkamah Tinggi pada 8 Disember lepas, lelongan awam tersebut akan dijalankan di rumah Sajat yang beralamat di Premis No. 2, Jalan Polo 10/3, Kota Damansara, Petaling Jaya, Selangor.

“Pihak defendan tidak membuat pembayaran setelah writ penyitaan dan penjualan ditampal di premis Muhammad Sajjad Kamaruz zaman pada 14 Disember lalu.

“Maka, mahkamah telahpun meluluskan permohonan plaintif agar semua barang yang disita supaya dilelong esok,” kata Nurul Hafidzah Hassan dan Zeti Zukifili dari firma guaman NHA Advocates & Solicitors iaitu peguam kepada plaintif, OWA Resources Sdn. Bhd. dalam satu kenyataan hari ini.

Nurwati Hussin, 41, dan Mohamed Syakir Hussin, 32, dari OWA Resources yang merupakan bekas stokis utama perniagaan bengkung dan girdle milik Sajat cuba mendapatkan semula wang mereka setelah pampasan sebanyak RM200,000 gagal dibayar usahawan itu.

Lelongan aset tersebut merupakan cara penyelesaian bagi menebus pampasan yang perlu dibayar oleh defendan.

Nurwati dan Muhammad Syakir yang bersyukur kerana nama mereka kini telah dibersihkan dan diberi peluang menetapkan kebenaran tentang apa yang sebenarnya berlaku.

Mereka berlega hati yang pembohongan dan fitnah yang dilemparkan oleh Sajat kini diketahui oleh semua dan hanyalah satu helah melalui pemanipulasian fakta.

Kedua-dua plaintif juga berkata yang mereka tidak pernah memfitnah Sajat malah merekalah yang difitnah.

“Keputusan mahkamah adalah testimoni yang sistem perundangan negara bersetuju dengan hujahan dan bukti-bukti yang telah dibentangkan oleh pihak plaintif,” tambah Nurul Hafidzah.

Orang ramai yang ingin membeli senarai barang-barang yang akan dilelong bolehlah datang ke alamat seperti yang tertera di atas.


Waspada terima mesej kewangan skim ‘Home Improvement Grant’

Polis Diraja Malaysia (PDRM) mengesan cubaan mendapatkan data peribadi menggunakan kaedah ‘phishing’ melalui hantaran mesej di laman sosial yang menawarkan geran kewangan dikenali sebagai ‘Home Improvement Grant’.

Pengarah Jabatan Siasatan Jenayah Komersial (JSJK) Bukit Aman, Datuk Mohd Kamarudin Md Din berkata berdasarkan risikan dilakukan, pengguna laman sosial akan menerima mesej daripada individu tidak dikenali.

“Individu terbabit akan menawarkan geran kewangan dikenali sebagai ‘Home Improvement Grant’ didakwa sebagai program dikendalikan beberapa agensi kerajaan dengan kerjasama bank dunia untuk membantu individu yang memerlukan bantuan kewangan.

“Sekiranya berminat, pemohon diminta mengisi maklumat peribadi termasuk nama penuh, nombor kad pengenalan, status perkahwinan dan beberapa maklumat lain yang dinyatakan dalam borang permohonan,” katanya dalam kenyataan hari ini.

Mohd Kamarudin berkata, setakat ini, tiada laporan diterima pihaknya berkaitan kegiatan itu, namun pihak polis lebih awal mengingatkan orang ramai agar tidak terpedaya dengan taktik terbaharu mencuri data peribadi.

“Adalah diingatkan bahawa tindakan mendedahkan maklumat peribadi kepada pihak tidak dikenali adalah perbuatan yang merbahaya.

“Orang ramai diingatkan supaya sentiasa berwaspada kerana maklumat peribadi adalah data yang berpotensi untuk disalah guna jika ia diperolehi oleh pihak tidak bertanggungjawab,” katanya.

Beliau menasihatkan orang ramai yang mahu mendapatkan permohonan bantuan atau geran daripada pihak kerajaan supaya membuat semakan terus dengan agensi mahupun kementerian berkaitan.

“Jangan sesekali percaya dengan mesej yang diterima daripada pihak ketiga. Sebarang nasihat atau kemusykilan berkaitan jenayah komersial, orang ramai boleh merujuk kepada CCID Scam Response Center di talian 03-26101559 atau 03-26101599,” katanya.


PRU-15: PDRM hadapi kekangan penugasan jika berlaku banjir

Kementerian Dalam Negeri (KDN) mengakui kekangan bakal dihadapi Polis Diraja Malaysia (PDRM) jika berlaku banjir ketika Pilihan Raya Umum Ke-15 (PRU-15) diadakan.

Sehubungan itu, Menteri Dalam Negeri kerajaan sementara Datuk Seri Hamzah Zainudin mengingatkan orang ramai supaya patuh kepada arahan pihak berkuasa bagi melancarkan operasi bantuan dan menyelamat mangsa-mangsa banjir.

“KDN juga dimaklumkan berkenaan kekangan yang bakal dihadapi oleh PDRM dalam menggerakkan operasi pengurusan banjir sekiranya kekuatan anggota PDRM juga perlu diatur gerakkan bagi penugasan PRU-15 selaras dengan Akta Suruhanjaya Pilihan Raya (SPR).

“Berdasarkan rekod, hampir 75,000 anggota polis telah ditugaskan bagi PRU ke-14. Bagi PRU ke-15, akibat peningkatan pengundi berusia 18 tahun ke atas secara automatik, PDRM menganggarkan lebih 94,000 anggota perlu ditugaskan daripada 120,000 kekuatan keseluruhan anggota PDRM,” katanya dalam kenyataan hari ini (12 Oktober 2022).

Beliau juga memberi peringatan kepada seluruh rakyat yang akan terkesan akibat bencana banjir untuk sentiasa berada dalam keadaan bersiap sedia, sentiasa berwaspada dan bertindak mengambil langkah sewajarnya bagi mengelakkan perkara yang tidak diingini berlaku.

Terdahulu, beliau mendengar Taklimat Keselamatan dan Persediaan Menghadapi Banjir Monsun Timur Laut yang disampaikan sendiri oleh Pengarah Keselamatan Dalam Negeri dan Ketenteraman Awam Datuk Seri Hazani Ghazali.

Hamzah berkata berdasarkan taklimat yang diberikan, KDN melalui Jawatankuasa Koordinasi Penguatkuasaan Bersepadu (JKPB) berpuas hati dengan persediaan dan kesiapsiagaan aset-aset strategik dan anggota PDRM yang boleh diatur gerak khusus bagi menghadapi bencana banjir besar pada bila-bila masa.

PDRM katanya, akan dibantu oleh jabatan dan agensi di bawah KDN yang lain seperti Jabatan Sukarelawan Malaysia (RELA) dan Agensi Penguatkuasaan Maritim Malaysia (APMM).

“Bagi aspek penugasan anggota dan pengurusan aset, seramai 21,018 orang anggota polis, 367 buah bot, 845 buah kereta pacuan empat roda, 454 buah lori dan 11 aset udara sedia untuk dikerahkan mengikut keperluaan dan perkembangan semasa.

“Selain itu, semua ketua-ketua polis daerah telah diarah untuk melakukan persedian awal bagi mengetuai pusat operasi pengurusan banjir di peringkat daerah masing-masing selaras dengan arahan Majlis Keselamatan Negara, Dasar Pengurusan Bencana Negara (MKN 20),” katanya.

Menurut Hamzah seramai 4,367 pegawai dan anggota RELA bersama aset mereka iaitu 41 buah lori 3 tan dan 36 buah kenderaan pacuan empat roda juga dalam keadaan siap sedia untuk diatur gerak di lokasi-lokasi yang berpotensi dan dijangka berdepan banjir.

APMM pula ditugaskan memberi bantuan ke pulau-pulau khususnya penghantaran bekalan makanan dan keperluan asas dan juga pemindahan mangsa banjir dengan menggunakan pesawat udara.

Laporan daripada PDRM mengenai beberapa kawasan seperti di Tanjung Karang, Selangor; Baling, Kedah; Kuala Pilah, Negeri Sembilan serta beberapa kawasan di Sabah dan Sarawak juga telah pun dinaiki air.

“Justeru itu, Pusat Pemindahan Banjir telah diaktifkan di kawasan tersebut dan misi bantuan juga telah diatur gerakkan kepada mangsa-mangsa yang terlibat.

“KDN sentiasa komited dalam memantau dan memberi bantuan kepada mana-mana pihak yang memerlukan bantuan kecemasan semasa bencana banjir. Orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia (MCC) PDRM di talian 03-2266 3333/ 03-2266 3444/ 03-2266 3451 atau talian MERS 999,” katanya.


UMNO bukan lagi dominan boleh bertanding semua kerusi: Noraini

UMNO perlu menerima hakikat bukan lagi sebuah parti dominan dan tidak boleh bertanding semua kerusi, kata Datuk Seri Dr Noraini Ahmad.

Ketua Wanita UMNO itu berkata semua ahli parti perlu berlapang dada untuk menerima keputusan untuk bergabung dengan parti seteru dalam kerajaan campuran dan perlu berkompromi kerana sudah tidak sekuat seperti dahulu lagi.

“Ingatlah kita bukan lagi sebuah parti yang dominan, kita tidak akan bertanding semua kerusi.

“Kita perlu bermuafakat, kita perlu berkompromi untuk membawa kemenangan kepada kerajaan yang kita dukung bersama,” katanya semasa Ucapan Dasar pada Perhimpunan Agung Wanita UMNO 2023 hari ini.

Jelasnya, UMNO juga perlu memastikan dan membantu rakan parti dalam kerajaan campuran untuk memenangi Pilihan Raya Negeri (PRN) yang bakal diadakan tidak lama lagi di enam negeri.

“Kita bukan saja perlu memastikan kemenangan Barisan Nasional (BN) tetapi juga membantu rakan parti dalam gabungan kerajaan memenangi kerusi masing-masing, seperti mana kita mengharapkan sokongan yang sama daripada mereka.

“Ya, saya tahu, saya faham, ia memang sukar kerana UMNO dengan sebahagian daripada parti dalam Kerajaan Perpaduan sudah lama berseteru, namun dalam mendepani kesukaran ini, ingatlah pepatah Melayu, tidak ada gunung yang tidak dapat didaki, tidak ada lurah yang tidak dapat dituruni,” katanya lagi.

Menurut Noraini lagi, keputusan untuk menjalinkan kerjasama dengan parti musuh tradisi dalam kerajaan campuran membuktikan UMNO sebuah parti yang cepat menyesuaikan dengan keadaan semasa.

“Kerjasama ini membuktikan bahawa UMNO merupakan sebuah parti matang dapat menyesuaikan diri dengan situasi dan keadaan semasa.

“UMNO bukanlah sebuah parti yang sukar untuk berubah. UMNO juga bukan parti perkauman,” katanya lagi.


10,000 lebih gagal hadir janji temu suntikan vaksin di Terengganu

Sebanyak 10,000 lebih janji temu orang ramai untuk suntikan vaksin Covid-19 gagal dijalankan selepas mereka tidak hadir ke pusat vaksinasi dengan pelbagai alasan diberikan, antaranya tiada kenderaan.

Exco Kesihatan Negeri, Dr Alias Razak berkata rata-rata penerima daripada golongan warga emas memberi alasan terlupa tarikh janji temu dan tiada kenderaan untuk pergi ke Pusat Pemberian Vaksin (PPV) ditetapkan.

Menurutnya, apabila penerima tidak hadir pada tarikh janji temu, pihaknya akan menghubungi individu dalam senarai simpanan untuk menggantikan tempat bagi mengelakkan pembaziran dos vaksin itu.

Berdasarkan statistik daripada laman sesawang Jawatankuasa Khas Jaminan Akses Bekalan Vaksin Covid-19 (JKJAV) seramai 345,492 individu di negeri ini telah mendaftar sebagai penerima vaksin sehingga tengah hari semalam dan daripada jumlah itu seramai 79,185 individu sudah menerima suntikan vaksin.

Menurut laporan Bernama, Dr Alias berkata bagi mengatasi masalah kegagalan menghadiri sesi janji temu vaksinasi yang agak tinggi itu, kerajaan negeri bercadang membuka kaunter pemberian vaksin di masjid demi memudahkan para penerima vaksin.

“Itu antara usaha yang difikirkan untuk memastikan lebih ramai rakyat di Terengganu menerima vaksin. Namun kita terlebih dahulu perlu mengatasi masalah kekangan sumber manusia daripada kakitangan Kementerian Kesihatan Malaysia (KKM) untuk memberikan suntikan kepada penerima di masjid,” katanya.

Katanya, Terengganu mempunyai 14 PPV setakat ini dan telah menawarkan lebih 100 klinik swasta di seluruh negeri untuk menjadi ejen pemberian suntikan vaksin Covid-19.

Bagaimanapun, katanya, hanya empat klinik setakat ini sudah bersetuju memberikan kerjasama.

“Bukan sahaja bekalan vaksin kerajaan berikan malah kerajaan akan bayar sebanyak RM14 kepada klinik swasta tersebut bagi setiap suntikan yang diberikan,” katanya.


Program transformasi mampu tingkatkan modal pasaran GLC

Program Transformasi Syarikat Berkaitan Kerajaan (GLC) telah berjaya meningkatkan permodalan pasaran bagi 20 GLC terpilih sebanyak 2.9 kali kepada RM386 bilion dalam tempoh 10 tahun, kata Menteri Kewangan Tengku Datuk Seri Zafrul Abdul Aziz.

Beliau berkata program itu turut berjaya meningkatkan hasil bersih GLC kepada RM26.2 bilion setahun, selain menambah pulangan pemegang saham kepada 11.1 peratus setahun, lapor Bernama.

Tengku Zafrul berkata, melihat kepada saiz dan pengaruh ekosistem GLC dalam pembangunan sosioekonomi negara, adalah wajar bagi Syarikat Pelaburan berkaitan Kerajaan (GLIC) dan GLC untuk terus distruktur dan ditambah baik.

“Dalam perkara ini, kerajaan kini giat berusaha untuk menajamkan lagi fokus GLIC, terutamanya dalam menceburi industri baru seperti yang berteraskan Revolusi Industri 4.0.

“Usaha menambah baik ini juga akan dilaksanakan oleh GLC tersenarai melalui Program Transformasi Syarikat Senaraian Awam yang saya lancarkan pada 2 Mac lepas,” katanya pada majlis pelancaran Hari Terbuka GLC di sini, hari ini.

Dalam pada itu, Tengku Zafrul berkata kemasukan Malaysia sebagai ahli Perkongsian Ekonomi Komprehensif Serantau (RCEP) mulai 18 Mac ini dijangka meningkatkan hasil eskport negara sebanyak RM44 bilion setahun.

Beliau berkata ia merupakan antara petanda yang mencerminkan potensi perkembangan yang memberangsangkan bagi 2022 selain peralihan negara ke fasa endemik bermula 1 April ini.

Katanya kadar pengangguran juga menunjukkan pemulihan kepada 4.2 peratus pada Januari 2022, penurunan 1.1 peratus kepada 680,400 berbanding 687,600 pada Disember 2021.

“Malah, petanda lain adalah minat berterusan daripada pelabur asing yang secara bersih, telah melabur RM3.5 bilion dalam pasaran bon tempatan pada Januari lepas dan RM3.6 bilion ringgit dalam pasaran ekuiti tempatan sehingga kini,” katanya.


TRANSKOM: Masa untuk koperasi kita pergi lebih jauh

1) Koperasi atau dalam bahasa Melayu asalnya dipanggil “Syarikat Kerjasama” adalah suatu bentuk wadah dan sistem yang mencantumkan urusan perniagaan, kemudahan kredit, dan aktiviti keusahawanan dalam skala komuniti dengan objektif utama untuk meningkatkan ekonomi rakyat serta membela keperluan golongan marhaen.

2) Sejak zaman penjajahan British lagi, wujud kesedaran di kalangan petani, pekerja dan pegawai kerajaan untuk menubuhkan koperasi sama ada di luar bandar atau di bandar. Fenomena dan usaha ini kemudiannya dipanggil sebagai “Gerakan Koperasi”. Sejak 1922, gerakan tersebut telah termaktub dalam Enakmen Koperasi di sisi undang-undang negara.

3) Kini, sepertimana yang diucapkan oleh Yang Amat Berhormat Perdana Menteri Malaysia Tan Sri Muhyiddin Yassin ketika pelancaran Pelan Transformasi Koperasi 2021-2025 (TRANSKOM) pada 30 Mac lalu, beliau berkata koperasi adalah penyumbang ketiga kepada ekonomi negara selepas sektor kerajaan dan swasta dengan mempunyai jutaan anggota di seluruh negara, serta aset yang bernilai berbilion ringgit.

4) Apa yang uniknya model bisnes berasaskan koperasi ini ialah pemilikan serta keuntungan dikongsi bersama secara demokratik oleh para ahlinya, menjadikan ia suatu bentuk perniagaan milik bersama. Ia mengajar erti kerjasama dalam menjayakan agenda sesuatu koperasi tersebut tanpa kepentingan individu atau keluarga tertentu.

5) Koperasi diklasifikasi mengikut jenis pendaftaran, saiz, fungsi dan kumpulan sasar. Keperinciannya boleh dirujuk di laman sesawang rasmi Suruhanjaya Koperasi Malaysia (SKM), iaitu badan berkanun yang bertindak sebagai agensi kerajaan yang mengawal selia serta mengembang-luaskan gerakan koperasi di negara ini sejak tahun 2008.

6) Pemerkasaan gerakan koperasi juga didukung oleh Institut Koperasi Malaysia (IKM) yang ditubuhkan pada 1968 yang bertindak sebagai satu-satunya pusat latihan yang khusus untuk koperasi. Ia bukan saja menyediakan kursus pengajian dalam bidang keusahawan dan pengurusan koperasi malah turut terlibat dalam penyelidikan, khidmat nasihat serta penerbitan bahan-bahan bagi mempromosi gerakan koperasi.

7) Pelbagai dasar telah dirangka dan dilaksanakan oleh kerajaan Malaysia melibatkan koperasi secara langsung atau tidak langsung seperti Dasar Keusahawanan Nasional 2030 (DKN2030) yang merupakan strategi jangka panjang dalam menjadikan Malaysia sebagai negara keusahawanan yang unggul menjelang 2030. Sebelum itu, Dasar Koperasi Negara 2011-2020 telah digubal di bawah Kementerian Pembangunan Usahawan dan Koperasi (MEDAC).

8) Berdasarkan status dan pencapaian semasa koperasi, di mana bilangan koperasi seluruh negara adalah 14, 625 disamping nilai aset sebanyak RM146.78 bilion dengan jumlah perolehan setinggi RM45.79 bilion, maka suatu bentuk perancangan baru perlu dirangka oleh kerajaan bagi memacu peranan Gerakan Koperasi ini dalam mendepani tuntutan ekonomi domestik dan global di era Revolusi Perindustrian 4.0.

9) Melalui inisiatif MEDAC yang diterajui oleh Yang Berhormat Menteri Pembangunan Usahawan dan Koperasi Dato’ Sri Dr. Wan Junaidi Tuanku Jaafar dan SKM yang dikepalai oleh Pengerusinya Datuk Nordin Salleh, Kerajaan Malaysia yang dipimpin oleh Perikatan Nasional (PN) telah merasmikan TRANSKOM bagi mentransformasi Gerakan Koperasi secara menyeluruh dalam tempoh masa 5 tahun (2021-2025).

10) TRANSKOM adalah dokumen pelan yang menggariskan langkah-langkah strategik yang dipandu oleh Petunjuk Prestasi Utama (KPI) dan mengikut fasa-fasa spesifik bagi menaik-taraf koperasi-koperasi di negara ini secara teratur dan konsisten. Kini terserah kepada ahli-ahli koperasi seluruh Malaysia untuk peka, prihatin dan saling menjayakan agenda nasional ini demi kemakmuran bersama.

Dr. Muhammad Faiz Bin Na’aman
Ahli Lembaga Pengarah
Suruhanjaya Koperasi Malaysia
8 April 2021


Erdogan cari jalan pujuk Putin akhiri peperangan secara baik

Presiden Turki Recep Tayyip Erdogan akan berusaha untuk menyakinkan rakan sejawatnya, Vladimir Putin mengambil langkah “keluar secara terhormat” daripada kancah perang di Ukraine ketika konflik semakin meruncing.

Menurut laporan, Erdogan dipetik berkata kepada wartawan di Brussels semasa sidang kemuncak NATO, beliau akan bercakap dengan Presiden Rusia itu pada hujung minggu untuk mencuba dan meyakinkannya bagi menamatkan konflik di Ukraine.

“Saya akan mencari jalan untuk menamatkan isu (perang) ini dengan memberitahunya untuk menjadi seorang arkitek keamanan dan keluar secara terhormat,” kata Erdogan.

Beliau menambah bahawa Ukraine dan Rusia juga sudah mencapai persefahaman mengenai empat daripada enam perkara yang menjadi punca perselisihan.

Beliau berkata Presiden Ukraine Vlodymyr Zelensky berkemungkinan membatalkan hasrat Ukraine untuk menyertai NATO dan mengiktiraf bahasa Rusia sebagai salah satu bahasa rasmi Ukraine.

“Ukraine juga menyatakan komitmen untuk membuat beberapa konsesi meletak senjata,” kata Erdogan.

“Sudah tentu ia bukan perletakan senjata sepenuhnya. Ukraine dilihat positif terhadap tuntutan keselamatan secara kolektif.”

Presiden Turki itu berkata punca utama perbalahan antara kedua-dua negara adalah berhubung status Crimea dan wilayah Donbas dan Luhansk yang dikawal puak pemisah.

“Saya rasa Zelensky membuat langkah yang baik dengan menawarkan referendum di wilayah tersebut,” kata Erdogan lagi.

Disebabkan oleh sekatan di seluruh dunia, banyak syarikat antarabangsa dan berkuasa milik warga Rusia meninggalkan negara tersebut dan kini menumpang di Turki.

Dua kapal layar mewah milik jutawan Rusia, Roman Abramovich dibenarkan berlabuh di pelabuhan Turki awal minggu ini.

Istanbul juga menjadi salah satu destinasi utama bagi warga Rusia yang melarikan diri dari negara mereka ekoran sekatan akibat peperangan dengan Ukraine.


RM1.9 bilion lagi dana 1MDB dicuri dapat semula

Kementerian Kewangan (MoF) berkata RM1.9 bilion wang sebahagian daripada dana berkaitan 1Malaysia Development Berhad (1MDB) yang disita oleh Jabatan Keadilan Amerika Syarikat (DOJ) telah dikembalikan kepada Malaysia.

Dalam kenyataan media hari ini, MoF berkata sehingga kini, jumlah Akaun Amanah Mendapatkan Kembali Aset (ARTA) di bawah seliaan Jabatan Akauntan Negara telah menerima sebanyak RM16.05 bilion dana yang disita dan dipulangkan yang berkaitan 1MDB.

Jumlah dalam ARTA akan digunakan untuk melunaskan baki hutang 1MDB dan SRC. Setakat ini kerajaan telah melunaskan RM12.4 bilion hutang 1MDB dan RM3.1 bilion hutang SRC, kata MoF.

MoF berkata, baki hutang merangkumi prinsipal dan kupon, keuntungan dan faedah bago bon, sukuk dan pinjaman berjangka adalah sebanyak RM39.8 bilion bagi 1MDB dan RM2.57 bilion (SRC).

Menteri Kewangan, Tengku Datuk Seri Zafrul Tengku Abdul Aziz pula berkata, baki semasa akaun amanah itu hanya cukup untuk melunaskan prinsipal dan faedah hutang 1MDB bagi tahun 2021 dan 2022 sahaja.

“Baki ini tidak termasuk jumlah penyelesaian sebanyak RM2.83 bilion yang akan diterima dari Kumpulan Ambank dan RM336 juta dari Deloitte Plt,” katanya.

Beliau berkata, kerajaan tetap perlu menanggung obligasi bayaran baki hutang 1MDB memandangkan hutang itu adalah disokong oleh kerajaan melalui jamnian kerajaan dan surat sokongan ketika hutang-hutang itu diterbitkan.

MoF juga berkata, usaha pemulihan aset 1MDB dan SRC oleh kerajaan pada masa ini memfokuskan kepada pihak-pihak yang telah menyebabkan kerugian kepada 1MDB dan SRC ketika menjalankan tanggungjawab mereka, sama ada melalui pembabitan secara langsung atau tidak langsung dalam pelbagai operasi dan transaksi 1MDB dan SRC.

“Semua yang terlibat akan dipertanggungjawabkan sepenuhnya atas salah laku melalui penglibatan di dalam 1MDB dan, atau SRC,” kata MoF.

Setakat ini beberapa pihak sedang didakwa di mahkamah Malaysia atas tuduhan jenayah membabitkan penyalahgunaan kuasa, penyelewengan dan pecah amanah.

Antara mereka termasuk bekas Perdana Menteri, Datuk Seri Najib Razak yang pada 28 Julai tahun lalu dijatuhi hukuman penjara 12 tahun dan denda RM210 juta setelah didapati bersalah atas tujuh tuduhan pecah amanah, pengubahan wang haram dan penyalahgunaan kedudukan, melibatkan RM42 juta dana SRC International.

Najib turut berdepan beberapa pertuduhan lagi membabitkan dana 1MDB.


3,807 kes baharu hari ini

Sebanyak 3,807 kes baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, naik sedikit berbanding semalam sebanyak 3,733 kes.

Menurut Kementerian Kesihatan Malaysia (KKM) jumlah kumulatif kes positif kini meningkat kepada 444,484 kes.

Sementara itu, Selangor terus mencatat jangkitan tertinggi dengan 1,149 kes baharu. Sarawak pula mengalami peningkatan mendadak dengan 649 kes, berbanding 454 kes semalam.

Kes positif baharu di Kelantan juga meningkat kepada 329 kes sementara, Kuala Lumpur pula merekodkan 320 kes baharu.


‘Ibu tunggal’ tipu jadi mangsa banjir minta bantuan

Seorang wanita tergamak menipu mengatakan dirinya adalah mangsa banjir bagi mendapatkan bantuan yang disalurkan pertubuhan bukan kerajaan (NGO) dan sukarelawan di Mentakab, Temerloh, baru-baru ini.

Ketua Jabatan Siasatan Jenayah Komersial Pahang, Superintendan Mohd Wazir Mohd Yusof berkata suspek berumur 33 tahun itu didakwa membuat permohonan bantuan banjir yang disampaikan sebuah NGO di pusat pemindahan sementara (PPS) di Temerloh pada 29 Disember lepas, lapor Bernama.

“Suspek mendakwa dirinya berstatus ibu tunggal kepada tiga anak dan tidak menerima sebarang bantuan, menyebabkan NGO tersebut memberi sumbangan kewangan, bekalan makanan, toto, selimut, bantal dan peralatan elektrik seperti kipas angin, mesin pengisar dan periuk nasi bernilai RM700.

“Bagaimanapun, NGO itu menerima rungutan orang ramai mendakwa wanita itu bukan mangsa banjir kerana alamat rumah yang digunakan dalam permohonan itu tidak didiami suspek,” katanya menerusi kenyataan di sini hari ini.

Mohd Wazir berkata seorang ahli NGO Itu membuat semakan sendiri dan mendapati wanita itu turut membuat permohonan bantuan kepada NGO serta sukarelawan lain, menyebabkan pengadu membuat laporan polis.

Siasatan awal polis juga mendapati alamat yang digunakan oleh suspek serta rumah yang didakwa ditumpanginya tidak berpenghuni selain semakan dengan ketua kampung di situ mengesahkan wanita itu bukan mangsa banjir.

Sehubungan itu, siasatan dijalankan mengikut Seksyen 420 Kanun Keseksaan yang memperuntukkan hukuman penjara hingga 10 tahun dan sebat dan boleh didenda, jika sabit kesalahan.


Wanita dipenjara, tebuk kondom pasangan untuk hamil

Seorang wanita Jerman didapati bersalah melakukan serangan seksual selepas menebuk lubang pada kondom pasangannya berusia 42 tahun, dalam percubaan untuk hamil, menurut laporan.

Mahkamah di barat Jerman memaklumkan bahawa tindakan wanita berusia 39 tahun itu mensabotaj kondom tanpa kebenaran dianggap sebagai ‘mencuri’.

Pasangan itu kerap bertemu dan untuk melakukan hubungan intim sejak awal 2021.

Kes itu mencatat sejarah undang-undang, menurut hakim wilayah Bielefeld, kerana jenayah yang dikenali sebagai “mencuri” – di mana seorang lelaki secara rahsia menanggalkan kontraseptif semasa hubungan seks, tetapi dalam kes ini ia dilakukan oleh seorang wanita.

Bagaimanapun, wanita itu dilaporkan gagal dalam percubaannya untuk hamil.

Wanita itu dijatuhi hukuman penjara enam bulan.

Wanita itu secara rahsia menebuk lubang pada kondom dengan harapan untuk hamil, tetapi dikatakan tidak berjaya, menurut laporan akhbar Bild.

Dia kemudian menghantar mesej WhatsApp kepada lelaki itu mengatakan keyakinannya bahawa dia hamil, dan memberitahunya apa yang telah di lakukan.

Lelaki itu kemudiannya membawa aduan terhadapnya.

Walaupun pendakwa raya dan mahkamah bersetuju jenayah telah dilakukan, terdapat ketidakpastian awal mengenai tuduhan yang sepatutnya dikenakan terhadap wanita itu.

“Kami telah mencatat sejarah undang-undang di sini hari ini,” kata Hakim Astrid Salewski.

Selepas terlebih dahulu menyiasat sama ada jenayah itu merupakan rogol, hakim memutuskan pertuduhan serangan seksual adalah wajar selepas membaca tentang jenayah mencuri semasa menyemak undang-undang kes.

Hakim berkata dalam keputusannya: “Peruntukan ini juga terpakai dalam kes sebaliknya.

“Kondom itu tidak boleh digunakan tanpa pengetahuan lelaki itu atau persetujuannya.” – Agensi


Ringgit dibuka tinggi pagi ini, bursa pula diniagakan rendah

Nilai ringgit terus meningkat untuk dibuka lebih tinggi sedikit berbanding dolar Amerika Syarikat (AS) hari ini (14 Julai 2022), namun Bursa Malaysia pula dibuka rendah untuk seketika tetapi kemudiannya bergerak bercampur-campur.

Peningkatan nilai ringgit berlaku susulan minat belian yang berterusan, walaupun terdapat prospek aliran menurun bagi mata wang sedang pesat membangun termasuk ringgit, kata peniaga.

Pada jam 9 pagi, mata wang tempatan menambah nilai kepada 4.4350/4390 berbanding dolar AS daripada penutupan Rabu pada 4.4360/4385, lapor Bernama

Peniaga ActivTrades Dyogenes Rodrigues Diniz berkata dolar AS menunjukkan trend positif, disokong oleh pengeluaran data Indeks Harga Pengguna (CPI) yang melebihi jangkaan pada 9.1 peratus berbanding unjuran 8.8 peratus.

“Ini adalah peningkatan inflasi terbesar sejak November 1981, sekali gus membuka ruang untuk langkah yang lebih teruk oleh Rizab Persekutuan (Fed) Amerika Syarikat (AS) yang mungkin mempercepatkan lagi kenaikan kadar faedah AS.

“Sekiranya kadar faedah meningkat dengan cepat di AS, ini akan menyebabkan negara-negara lain mula menjual mata wang tempatan mereka untuk membeli lebih banyak dolar dan kemudian membeli bon kerajaan AS,” katanya.

Sementara itu, unit tempatan diniagakan kebanyakannya lebih tinggi berbanding sekumpulan mata wang utama.

Ia menambah nilai berbanding pound Britain kepada 5.2599/2647 daripada 5.2753/2783 pada hari Rabu, meningkat berbanding euro menjadi 4.4456/4497 daripada 4.4524/4549 dan mengukuh berbanding yen Jepun kepada 3.2159/2190 daripada 3.2358/2379 semalam.

Bagaimanapun, ringgit menyusut nilai berbanding dolar Singapura pada 3.1781/1816 daripada 3.1559/1582 sebelumnya.

Sementara itu, Bursa Malaysia dibuka rendah untuk seketika tetapi kemudiannya bergerak bercampur-campur pada pagi urus niaga Khamis apabila aktiviti memburu saham berharga murah muncul, walaupun terdapat petunjuk negatif daripada pasaran ekuiti global, kata seorang peniaga.

Pada 9.10 pagi, FTSE Bursa Malaysia KLCI (FBM KLCI) naik 1.55 mata kepada 1,412.87 daripada penutup semalam pada 1,411.32.

Indeks barometer itu dibuka 2.49 mata lebih rendah kepada 1,408.83.

Bagaimanapun, pergerakan harga di pasaran secara menyeluruh menyaksikan kaunter rugi mengatasi kaunter untung 131 berbanding 112, manakala 203 kaunter tidak berubah, 1,830 tidak diniagakan dan lapan yang lain digantung.

Jumlah dagangan adalah sebanyak 95.71 juta unit bernilai RM39.55 juta.

Menurut Naib Presiden Penyelidikan Ekuiti Rakuten Trade Sdn Bhd, Thong Pak Leng, Wall Street merosot apabila inflasi AS mencecah paras tertinggi 40 tahun pada 9.1 peratus, memburukkan lagi kebimbangan bahawa Rizab Persekutuan AS akan menjadi agresif dengan kenaikan kadarnya.

Di pasaran tempatan, beliau berkata sentimen dalam pasaran kekal berhati-hati, tetapi aktiviti memburu saham berharga murah dijangka berlaku apabila indeks penanda aras semakin menghampiri tahap sokongannya pada 1,400.

“Kami menjangkakan indeks berlegar dalam julat 1,405-1,425 hari ini,” katanya.

Dalam kalangan saham wajaran tinggi, Maybank dan CIMB kekal tidak berubah, masing-masing mencatatkan RM8.61 dan RM5.09, Public Bank susut satu sen kepada RM4.36, Petronas Chemicals menambah tiga sen menjadi RM7.91 sementara IHH Healthcare naik empat sen kepada RM6.46 .

Bagi saham aktif, Metronic meningkat 1.5 sen kepada 8.5 sen, MAG dan Borneo Oil kekal tidak berubah, masing-masing pada 18 sen dan 2.5 sen, dan XOX Networks naik satu sen kepada tiga sen.

Di papan indeks, Indeks FBM Emas menokok 10.80 mata menjadi 10,034.40, Indeks FBM Emas Syariah menambah 17.81 mata kepada 10,057.73, FBM 70 lebih tinggi sebanyak 18.46 mata kepada 12,055.86, Indeks FBMT 100 mengukuh 11.76 mata kepada 9,797.73 dan FBM ACE meningkat 31.16 mata menjadi 4,570.14.

Mengikut sektor, Indeks Perkhidmatan Kewangan susut 11.93 mata kepada 16,008.27, Indeks Produk dan Perkhidmatan Perindustrian naik 0.63 mata kepada 167.34 manakala Indeks Perladangan lemah 17.43 mata kepada 6,669.27.


Debat bukan perkara jahat, PKR bidas Najib penakut beri banyak alasan

PKR membidas Datuk Seri Najib Razak sebagai seorang yang penakut untuk berdebat apabila memberi banyak alasan dengan kononnya mahu menumpukan kepada amalan ibadat pada bulan Ramadan.

Bekas Perdana Menteri itu mengelak dan tidak mahu berdebat pada bulan Ramadan, malah baru-baru ini tular videonya mengambil wudhuk dengan cara tersendiri dan bersolat tarawih lapan rakaat yang menimbulkan rasa tidak puas hati jemaah tempatan baru-baru ini.

Pengarah komunikasi PKR, Fahmi Fadzil berkata Najib tidak perlu memberi banyak alasan yang tidak munasabah, malah agama Islam tidak melarang penganutnya berdebat semasa bulan puasa tetapi melarang daripada melakukan perkara yang jahat.

“Di bulan Ramadan apa yang dilarang ialah berbuat jahat, umat Islam tidak dilarang berdebat.

“Kalau Najib tidak berasa yakin pada bulan Ramadan, cakap je la tak yakin sekarang,” kata Fahmi dipetik portal Malaysiakini.

Terdahulu, pengikut fanatik atau macai setia Najib, Isham Jalil mempertahankan bosnya itu daripada berdebat pada bulan Ramadan hanya sedia berdebat selepas bulan puasa nanti.

“Lepas habis bulan puasa, kita debatlah sepuas hati,” kata macai Najib dalam Facebooknya semalam.

Najib dan Anwar bakal berentap dalam satu debat susulan cabaran yang dibuat oleh bekas Ahli Parlimen (MP) Pandan, Rafizi Ramli berhubung isu melibatkan Sapura yang sedang berdepan isu aliran kewangan.

Dijangkakan program debat itu bakal disiarkan secara langsung, dan beberapa agensi media dilaporkan sedang berbincang untuk menganjurkan acara itu.

Anwar menerima cabaran itu semalam, dan berkata pendiriannya kekal tidak berubah sejak pertama kali mencabar Najib untuk berdebat mengenai ekonomi lebih sedekad lalu, yang akhirnya tidak berlaku.

Sapura ialah syarikat senarai awam yang telah menerima pelaburan besar daripada syarikat milik kerajaan iaitu, Permodalan Nasional Bhd (PNB) yang bertanggungjawab ke atas dana seperti Amanah Saham Bumiputera dan Amanah Saham Malaysia.

PNB memegang 40 peratus kepentingan dalam Sapura, meningkat daripada 10 peratus daripada 2018 kerana ia terus menyalurkan dana kepada syarikat bermasalah itu.

Bagaimanapun, Sapura baru-baru ini memerlukan bantuan kewangan seterusnya yang menimbulkan persoalan sama ada PNB perlu terus menyuntik dana untuk mengeluarkan firma itu daripada masalah kewangannya.

Najib telah mencadangkan bail out kerajaan bagi menyelamatkan Sapura, ia bagaimanapun dibantah Rafizi dengan menyifatkan pengurusan baru syarikat itu mempunyai pengalaman dan kemampuan untuk menyelesaikan masalah itu sendiri.


Jangkitan semakin turun, hanya 4 negeri rekod peningkatan

Jangkitan baharu Covid-19 dalam tempoh 24 jam sehingga 12 tengah hari tadi turun di bawah paras 20,000, tatkala 12 daripada 16 negeri dan wilayah di seluruh negara merekodkan penurunan.

Lembah Klang yang merangkumi Selangor, Kuala Lumpur dan Putrajaya yang menjadi titik panas penularan Covid-19 juga turun dengan Selangor merekodkan 3,567 kes berbanding 4,591 semalam, manakala Kuala Lumpur mencatatkan 672 kes baharu (680 semalam). Putrajaya mencatatkan 41 kes baharu (48 semalam).

Empat negeri merekodkan peningkatan jangkitan baharu hari ini membabitkan Johor sebanyak 2,265 kes berbanding 1,852 semalam; Kedah (2,084 hari ini, 1,755 semalam); Pulau Pinang (1,780 hari ini, 1,378 semalam); dan Perlis (71 hari ini, 56 semalam).

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu 19,268 jangkitan baharu dilaporkan, turun berbanding 20,579 kes semalam, dan 22,597 (Sabtu).

Angka itu menjadikan kumulatif kes sejak wabak Covid-19 mula melanda negara pada awal tahun lalu kepada 1,725,357 kes, katanya dalam kenyataan hari ini.

Buat pertama kalinya, Selangor melaporkan jangkitan baharu di bawah 4,000 kes. Kali terakhir negeri itu melaporkan kes di bawah 4,000 adalah pada 7 Julai 2021.


Bekas isteri MB Perlis tuntut mutaah, nafkah tertunggak RM15.34 juta

Bekas isteri Menteri Besar Perlis, Sova Ali menuntut mutaah dan nafkah tertunggak berjumlah RM15.34 juta selepas diceraikan tanpa sebab 23 April 2022 lalu di Jakarta, Indonesia.

Peguam syarie, Datuk Zainul Rijal Abu Bakar yang mewakili Sova, 40, mengesahkan dua tuntutan tersebut difailkan di Mahkamah Tinggi Syariah Shah Alam hari ini, lapor Utusan Malaysia.

Menurut kenyataan yang diperoleh media petang ini, Sova merupakan warga Indonesia menuntut mutaah sebanyak RM15 juta daripada Datuk Seri Azlan Man, 63 yang juga calon Barisan Nasional (BN) bagi DUN Bintong kerana telah diceraikan tanpa sebab dan tanpa kebenaran mahkamah.

Pada 25 Ogos lalu, pasangan yang berkahwin pada 21 Mac 2010 itu disahkan bercerai oleh Hakim Syarie Abdullah Zuhdee Ab. Halim dengan talak satu pada prosiding yang dijalankan secara tertutup. Mereka tidak dikurniakan cahaya mata sepanjang 12 tahun mendirikan rumah tangga.

Selain tuntutan mutaah, Sova turut menuntut nafkah tertunggak sebanyak RM344,250 atas alasan beliau tidak pernah diberikan nafkah bagi tempoh tertentu perkahwinan mereka.

Pada prosiding pengesahan lafaz cerai, Sova memberitahu dia diceraikan Azlan di hadapan ibunya sejurus pulang daripada menunaikan umrah.

Kenyataan tersebut turut menyatakan tuntutan-tuntutan mengenai harta sepencarian yang terletak di Selangor, Perlis dan luar negara serta nafkah idah yang belum ditentukan jumlahnya akan difailkan dalam masa terdekat.

Menurut Zainul Rijal, selain memfailkan tuntutan tersebut pihaknya turut mendapat kebenaran untuk penyampaian saman dan penyata tuntutan di luar negeri Selangor iaitu di Perlis.

Kebenaran tersebut diberikan oleh Timbalan Pendaftar Mahkamah Syariah, Rashidah Sapingi @ Shafie.

Mahkamah Tinggi Syariah Shah Alam turut menetapkan 15 Disember ini untuk majlis sulh bagi tuntutan mutaah dan nafkah tertunggak.


Rizab Bank Negara AS$110.8 bilion pada 30 April

Rizab antarabangsa Bank Negara Malaysia (BNM) berjumlah AS$110.8 bilion pada 30 April, 2021 (US$1 = RM4.11), lapor Bernama yang memetik kenyataan bank pusat itu..

Bank pusat itu berkata paras rizab ini memadai untuk membiayai 8.7 bulan import tertangguh dan 1.3 kali jumlah hutang luar negeri jangka pendek.

Bank pusat berkata komponen utama rizab antarabangsa ialah rizab mata wang asing (US$102.9 bilion), kedudukan rizab Tabung Kewangan Antarabangsa (IMF) (US$1.5 bilion), Hak Pengeluaran Khas (SDR) (US$1.2 bilion), emas (US$2.1 bilion) dan aset rizab lain (AS$3.1 bilion).

Aset-aset terdiri daripada emas dan pertukaran asing dan rizab lain, termasuk SDR berjumlah RM459.67 bilion, kertas kerajaan Malaysia (RM11.43 bilion), deposit dengan institusi kewangan (RM3.42 bilion), pinjaman dan pendahuluan (RM19.57 bilion), tanah dan bangunan (RM4.16 bilion), dan aset-aset lain (RM15.99 bilion).

Bank pusat berkata, modal dan liabiliti terdiri daripada modal berbayar (RM100 juta), rizab (RM175.13 bilion), mata wang dalam edaran (RM142.49 bilion), deposit oleh institusi kewangan (RM150.52 bilion), deposit kerajaan persekutuan (RM7.69 billion), deposit lain (RM15.20 bilion), kertas Bank Negara (RM9.49 bilion), peruntukan SDR (RM7.91 bilion) dan liabiliti lain (RM5.73 bilion).


Pengusaha kantin jumpa ‘cahaya di hujung terowong’ ketika PN: Radzi

Usaha dan ikhtiar berterusan Kementerian Pendidikan (KPM) untuk membantu pengusaha kantin di seluruh negara ketika pemerintahan Perikatan Nasional (PN) dihargai dalam satu pertemuan dengan bekas Menteri Pendidikan, Datuk Dr Radzi Jidin, semalam.

Ahli Parlimen Putrajaya itu menceritakan lebih 50 pengusaha kantin seluruh negara, termasuk Perlis, Kedah dan Johor bertemu beliau semalam (27 Februari 2023) untuk mencahirkan rasa terima kasih kepada PN.

Menurutnya kehadiran mereka mengingatkan kembali liku-liku perjalanan ketika beliau di KPM pada permulaan pandemik Covid-19 yang menyebabkan sekolah terpaksa ditutup, tetapi akhirnya berjaya ditangani hingga menemukan ‘cahaya di hujung terowong’.

“Selesai sidang Parlimen tadi, bergegas balik ke Putrajaya bagi menyantuni dan menerima kunjungan lebih 50 orang pengusaha kantin dari pelbagai negeri . Ada yang datang dari Kedah, Perlis, malah ada juga dari Johor.

“Niat mereka untuk menzahirkan rasa berterima kasih atas keprihatinan KPM melaksanakan pelbagai usaha membantu pengusaha kantin bertahan dan kembali pulih pasca pandemik Covid-19.

“Bagi mereka, usaha dan ikhtiar berterusan KPM untuk membantu pengusaha-pengusaha kantin ini semasa pemerintahan Perikatan Nasional sesungguhnya satu inisiatif PN yang amat baik.

“Saya amat tersentuh dengan penghargaan yang diberikan. Setiap pendekatan yang kami laksanakan, bukan populariti serta pujian yang diharapkan tetapi kami mahu pastikan ekosistem pendidikan termasuk pengusaha kantin dan pekerja turut terpelihara.

“Kehadiran saudara-saudari pada hari ini, mengingatkan kembali liku-liku perjalanan ketika saya di KPM pada permulaan pandemik COVID-19. Tempoh yang paling sukar untuk semua orang. Namun kita telah berjaya menempuh saat genting itu. Akhirnya kita jumpa cahaya dihujung terowong,” katanya.

Dr Radzi berkata ketika berada di KPM sebelum ini, PN secara berterusan memperjuangkan nasib pengusaha kantin, termasuk berusaha memberi moratorium kepada pengusaha kantin di seluruh Malaysia.

“Kami (PN) juga berjaya meningkatkan kadar harga Rancangan Makanan Tambahan daripada RM2.50 kepada RM3.50 untuk Semenanjung. Manakala daripada RM3 kepada RM4 untuk Sabah dan Sarawak.

“Saya dimaklumkan, kehadiran mereka pada hari ini di Putrajaya adalah untuk menghantar memorandum kepada KPM. Insya-Allah saya akan bangkitkan isu-isu yang saudara-saudari suarakan ini di Dewan Rakyat nanti,” katanya.


Gempur kilang, sempadan sekat seleweng minyak masak subsidi: PM

Perdana Menteri Datuk Seri Ismail Sabri Yaakob mengarahkan pihak penguat kuasa menggempur penyelewengan minyak masak paket bersubsidi bermula pada peringkat kilang pembungkusan hingga ke sempadan negara.

Katanya operasi akan dilaksana Kementerian Perdagangan Dalam Negeri dan Hal Ehwal Pengguna (KPDNHEP), polis serta Angkatan Tentera Malaysia (ATM) bertujuan memastikan peruntukan subsidi minyak masak RM4 bilion tahun ini tidak tiris dalam setiap peringkat rantaian serta sampai kepada pengguna.

“Tindakan tegas termasuk membatalkan kuota dan lesen yang telah diberikan kepada pengilang dan pembungkus akan diambil dalam usaha menangani ketirisan pengedaran minyak masak bersubsidi.

Kerajaan akan melaksanakan operasi pengauditan dan pemutihan secara komprehensif, meliputi 22 pengeluar dan 305 premis pembungkusan semula minyak masak paket yang beroperasi di seluruh negara,” katanya dalam satu kenyataan hari ini.

Terdahulu, menurut Bernama, Perdana Menteri mempengerusikan mesyuarat Majlis Tindakan Kos Sara Hidup Negara (NACCOL).

Mesyuarat itu turut dihadiri beberapa Menteri Kabinet serta wakil daripada Jabatan Perangkaan Malaysia; Institut Penyelidikan Ekonomi Malaysia; Institut Penyelidikan Khazanah; Majlis Tindakan Ekonomi Melayu; Kongres Kesatuan Pekerja-Pekerja Dalam Perkhidmatan Awam; Gabungan Persatuan-Persatuan Pengguna Malaysia dan Persatuan Rantaian Peruncit Malaysia.

Ismail Sabri berkata perangkaan semasa menunjukkan edaran minyak masak paket bersubsidi di dalam negara berjumlah 60,000 metrik tan sebulan adalah melebihi daripada penggunaan isi rumah dalam negara.

Pada 22 Jun lepas, Perdana Menteri mengumumkan kerajaan mengekalkan subsidi minyak yang telah bermula sejak Jun 2007 bagi minyak masak paket berharga RM2.50 satu kilogram untuk kegunaan golongan B40, berbanding harga pasaran sebenar iaitu RM9.00.

Katanya mesyuarat yang menyaksikan lima kertas kerja dibentangkan juga bersetuju sekuriti makanan dijadikan keutamaan dalam konteks Keselamatan Dalam Negeri bagi mengatasi masalah itu yang menyebabkan peningkatan kos sara hidup rakyat.

Selain itu, katanya kerajaan akan memperhebat Program Jualan Keluarga Malaysia sepanjang masa dengan jualan barangan keperluan asas pada harga lebih murah yang bakal melibatkan kerjasama strategik bersama Ahli Parlimen, Ahli Dewan Undangan Negeri dan Pihak Berkuasa Tempatan serta diperluas ke Institusi Pengajian Tinggi (IPT) di seluruh negara.

Ismail Sabri berkata program yang akan diterajui bersama KPDNHEP, Kementerian Pertanian dan Industri Makanan, Kementerian Usahawan dan Koperasi serta Kementerian Wilayah Persekutuan turut dilaksanakan dalam konsep bergerak.

“Kerajaan akan turut memperkenalkan Menu Keluarga Malaysia di restoran-restoran koperasi dan kafeteria serta premis jualan makanan di IPT sebagai alternatif bagi mendapatkan hidangan pagi, tengah hari dan malam pada harga yang berpatutan.

“Kerajaan sentiasa mendengar keluhan Keluarga Malaysia dan berusaha untuk memastikan cabaran kos sara hidup dapat dihadapi dengan sebaik mungkin,” katanya.


Mahkamah lanjut gantung sementara pembangunan Bukit Cherakah

Mahkamah Tinggi Shah Alam hari ini (28 September 2022) membenarkan permohonan dua badan bukan kerajaan (NGO) untuk melanjutkan penggantungan sementara tindakan Kerajaan Negeri Selangor yang membenarkan pembangunan di Hutan Simpan Bukit Cherakah di sini.

Peguam Rajesh Nagarajan yang mewakili Pertubuhan Pelindung Khazanah Alam (PEKA) dan Persatuan Rimba Komuniti Shah Alam (SACF) berkata Hakim Shahnaz Sulaiman memutuskan demikian pada prosiding yang berlangsung secara dalam talian.

“Mahkamah telah melanjutkan perintah penggantungan sementara itu sehingga pendengaran permohonan kebenaran semakan kehakiman yang ditetapkan pada 19 Okt ini,” katanya menurut Bernama.

Pada 3 Ogos lepas, PEKA dan SACF memfailkan permohonan kebenaran semakan kehakiman dengan menamakan Kerajaan Negeri Selangor, Majlis Eksekutif negeri, Pengarah Jabatan Perhutanan Negeri serta Jabatan Tanah dan Galian Petaling sebagai responden.

Sementara itu, Rajesh berkata mahkamah juga membenarkan permohonan Restu Mantap Sdn Bhd dan Perbadanan Kemajuan Negeri Selangor (PKNS) untuk menjadi pencelah dalam kes itu bersama-sama YCH Development yang telah menjadi pencelah.

Pada 11 Ogos lepas, mahkamah membenarkan permohonan dua NGO itu untuk menggantung sementara tindakan Kerajaan Negeri Selangor itu sehingga hari ini.

Kedua-dua NGO itu mencabar keputusan responden atas alasan, kesemua pihak terbabit tidak rasional membenarkan pembangunan di atas tanah seluas 406.22 hektar itu melalui pelaksanaan keputusan yang telah dibuat 22 tahun lepas selain menyifatkannya sebagai ‘lapuk.’

Mereka juga memohon pengisytiharan mengenai keperluan untuk mengadakan siasatan awam berkaitan pembangunan hutan simpan itu seperti yang termaktub di bawah Seksyen 11 dan 12 Enakmen Akta Perhutanan Negara (Pindaan) 2011.


AT&S labur RM8.5b bukti pelabur asing yakin ekonomi Malaysia

Syarikat Austria Technologie & Systemtechnic AG (AT&S) berpangkalan di Austria akan melabur sebanyak RM8.5 bilion bagi membangunkan fasiliti perkilangan mereka yang pertama di Asia Tenggara, iaitu di Kulim High Technology Park (KHTP), Kedah.

Perdana Menteri Tan Sri Muhyiddin Yassin ketika memaklumkan perkara itu berkata, komitmen yang diberikan oleh syarikat ini hasil kerja keras kerajaan Perikatan Nasional (PN) yang mengambil pendekatan mesra pelabur meskipun dunia kini berhadapan dengan cabaran getir susulan penularan wabak Covid-19.

Menyifatkan ia sebagai satu kejayaan besar negara, Muhyiddin menegaskan Malaysia akan terus menarik lebih ramai pelabur untuk datang ke Malaysia sekali gus dapat mencipta pelbagai peluang pekerjaan kepada rakyat.

“Saya bagi pihak Kerajaan Malaysia telah menyuarakan perasaan sukacita dan amat mengalu-alukan keputusan syarikat AT&S untuk melabur di Malaysia.

“Projek tersebut juga adalah merupakan salah satu projek pelaburan yang berjaya dibawa masuk ke negara ini di bawah Skim Galakan Pelan Jana Semula Ekonomi Negara (PENJANA).

“Dengan pelaksanaan projek itu kelak, ianya dijangka akan dapat menjana 5,000 peluang pekerjaan kepada rakyat tempatan,” katanya dalam satu kenyataan hari ini.

Katanya lagi, Kerajaan Malaysia sentiasa mengalu-alukan kemasukan pelaburan baharu dan berkualiti ke Malaysia, lebih-lebih lagi dalam bidang teknologi dan inovasi serta sentiasa bersedia untuk menawarkan pelbagai insentif bagi menggalakkan lebih banyak pelaburan asing ke Malaysia.

Tambahnya lagi, pelaburan daripada AT&S ini jelas menunjukkan keyakinan pelabur asing untuk terus menjadikan Malaysia sebagai destinasi pilihan pelaburan walaupun dunia sedang berhadapan dengan cabaran pandemik Covid-19.

Semalam Muhyiddin mengadakan mesyuarat secara maya bersama syarikat itu yang diketuai oleh Ketua Pegawai Eksekutif Andreas Gerstenmayer, serta barisan utama pihak pengurusan syarikat tersebut.

Mesyuarat tersebut turut disertai Menteri Kanan Perdagangan Antarabangsa dan Industri, Datuk Seri Mohamed Azmin Ali. Hasil daripada mesyuarat itu syarikat AT&S menyatakan komitmen untuk melabur di Kulim.

AT&S adalah pengeluar utama dunia bagi produk high-end printed circuit boards (PCB) dan integrated circuit (IC) substrates.

Pelaburan AT&S di KHTP bagi mengeluarkan PCB dan IC substrates akan bermula pada separuh kedua tahun ini, manakala aktiviti komersial pula dijangka bermula pada tahun 2024.

Nilai pelaburan syarikat AT&S ini merupakan yang terbesar dalam sejarah syarikat berkenaan.


Zahid sebenarnya ‘balaci’, ambil peruntukan tapi masih nak jatuhkan kerajaan

Pemimpin senior dalam parti, Datuk Seri Nazri Aziz meneruskan kritikan terhadap Datuk Seri Ahmad Zahid Hamidi dengan menyifatkan Presiden UMNO itu sebenarnya adalah ‘balaci’ apabila masih menerima peruntukan walhal beliau adalah perancang utama dalam menjatuhkan kerajaan.

Ahli Parlimen (MP) Padang Rengas itu berkata antara terawal menarik sokongan terhadap kerajaan Perikatan Nasional (PN) bersama Datuk Ahmad Jazlan Yaakub (Ahli Parlimen Machang) ia selepas didorong oleh Zahid yang merancang gerakan tersebut.

“Dua Ahli Parlimen, saya dan Jazlan yang menarik sokongan daripada PN, apa lagi bukti? Balaci, balaci PN? Saya menarik sokongan tahu dan saya nak beritahu saya kena tipu dengan Zahid.

“Sebab kita rancang pada ketika itu, kita rancang pada ketika itu bahawa kita akan menarik balik sokongan satu satu, selang dua hari ke, selang tiga hari ke, jatuh lah kerajaan,” katanya kepada Agenda Daily.

Lebih mengecewakan Nazri, sepatutnya Zahid selaku ketua perancang menjadi orang pertama menarik sokongan terhadap kerajaan tetapi sebaliknya yang berlaku apabila mereka berdua ditipu pula.

“Kalau hari itu kita setuju, semua setuju, mungkin 15 orang MP menarik balik sokongan, jatuh lah.

“Jazlan tarik sokongan, saya tarik sokongan, yang merancang dan ketua kepada rancangan ini tidak tarik, dia tipu saya lah,” katanya lagi.

Menurut Nazri, balaci sebenar adalah Zahid memandangkan perancang utama gerakan menjatuhkan kerajaan tersebut masih mengambil peruntukan pembangunan bagi kawasan Parlimennya tetapi Nazri pula tidak diberikan peruntukan yang sama ekoran keputusannya tidak menyokong kerajaan PN.

“Jadi macam mana nak bagi tahu saya ini balaci sebab saya dah tarik sokongan, cuma saya cukup marah sekarang ini, yang sebenar-benarnya balaci ini saya rasa Zahid, sebab dia ambil peruntukan yang kerajaan bagi kepada setiap MP, dia ambil, dia lah balaci maknanya.

“Saya bukan tak ambil (peruntukan), saya tidak diberi, saya dan Jazlan tak dapat peruntukan, RM3.8 juta, itu jumlah yang besar untuk kita punya kawasan,” katanya lagi.

Nazri juga membidas sikap Zahid tersebut tidak mencerminkan satu contoh pemimpin yang baik kerana tidak bertanggungjawab terhadap sesuatu tindakan yang diambilnya.

“Tapi dia ambil (peruntukan), bermakna dia tidak bertanggungjawab, dia tipu… Orang yang ikhlas berjuang untuk parti dan bersetuju mengambil satu tindakan, akhirnya dia sendiri tak tarik sokongan.

“Tak cukup dengan itu, dia pergi minta dan dapat duit RM3.8 juta, saya tidak dapat, jadi macam mana saya nak tanya adakah ini satu contoh pemimpin yang baik?” katanya.

Sikap tidak berprinsip Zahid yang tidak jujur dalam tindakannya juga menyebabkan Nazri kecewa dan marah, lebih malang lagi sanggup menipu rakan separti demi cita-cita peribadi.

“Dia dah tahu saya sudah menarik sokongan, tapi dia boleh terima duit untuk kawasan dia… Tak ada dia tanya saya pun kata Nazri orang bagi RM3.8 juta saya tolak balik… Tidak ada dia ambil (peruntukan), ini pemimpin apa ini, dia buat tak tahu saja.

“Saya duduk tunggu dua tiga hari ada orang ikut tarik sokongan, empat hari pun tidak ada, saya kena tipu sampai kena Covid-19… Patut dia yang pertama sekali (tarik sokongan), dia tak, dia suruh saya buat dahulu, saya ni macam luncai lah, luncai tenggelam dengan labu-labunya, biarkan,” ujarnya lagi.


Bijak bezakan peranan parti politik dan kerajaan

Perdana Menteri Malaysia, YAB Datuk Seri Anwar Ibrahim perlu membezakan antara peranan seorang Menteri Besar dan Ketua Pengarah Pilihan Raya parti politik.

Menurut Menteri Besar Kedah, YAB Dato’ Seri Muhammad Sanusi Md Nor, beliau telah menjalankan tugas sebagai Menteri Besar seperti sumpah jawatan ketika dilantik mentadbir negeri.

“Semasa saya menjalankan tugas sebagai Ketua Pengarah Pilihan Raya, saya akan berucap bagi pihak parti yang menunjukkan kebaikan parti.

“Ceramah Perdana Menteri semasa pilihan raya pun sakan juga, ada keluar perkataan yang tak sepatutnya, tapi saya tak ambil itu sebagai ucapan Perdana Menteri tapi (sebagai) Presiden Parti,” jelas beliau dalam sidang media di Wisma Darul Aman pada Rabu.

Tidak adil kepadanya ujar Sanusi apabila dakwaan diambil berdasarkan ucapan beliau dalam parti politik dan dianggap ia sebagai ucapan Menteri Besar.

Jelas beliau, Perdana Menteri perlu bijak membezakan peranan dalam parti politik dan kerajaan kerana setiap seorang mempunyai pelbagai jawatan yang disandang.

Katanya lagi, beliau sebagai Menteri Besar masih menjaga adab sopan dan tatakelola dalam hubungan antara kerajaan negeri dan kerajaan Persekutuan.

“Saya ada hantar surat, ada permohonan, hadir semua mesyuarat itu fungsi Menteri Besar.

“Adapun ucapan-ucapan semasa kempen pilihan raya, itu fungsi sebagai pengarah pilihan raya,” ujar beliau.

Menteri Besar turut memberi kerjasama penuh terhadap siasatan pegawai polis berkaitan tuduhan beliau mendesak meminda perlembagaan agar Pulau Pinang dikembalikan kepada Kedah.


LHDN siasat Hamzah bermotif politik, kata Muhyiddin

Pengerusi Perikatan Nasional (PN), Tan Sri Muhyiddin Yassin menyifatkan tindakan siasatan Lembaga Hasil Dalam Negeri (LHDN) terhadap Setiausaha Agung Perikatan Nasional (PN), Datuk Seri Hamzah Zainuddin bermotif politik.

Bekas perdana menteri itu berkata perkara sama dilalui beliau dan beberapa pemimpin PN yang lain sebelum ini.

Beliau menggesa pihak terbabit menghentikan siasatan bermotifkan politik tersebut melainkan pemimpin tersebut benar-benarkan melakukan kesalahan.

“I think so (saya fikir begitu), tiada alasan lain. Ia juga dilihat mereka seolah-olah fokus kepada PAS, Bersatu dan lain-lain. Seperti kes saya, itu semua bermotifkan politik. Saya berharap mereka berhenti buat perkara seperti ini.

“Beri peluang, ini adalah demokrasi. Setiap orang ada hak untuk melakukan apa sahaja melainkan mereka melakukan sesuatu yang salah, itu perkara yang lain.

Media semalam melaporkan rumah Ahli Parlimen Larut itu diserbu dan digeledah oleh pegawai LHDN di mana beberapa dokumen dirampas.

Sementara Hamzah malam tadi berkata, akan mengambil tindakan undang-undang terhadap pihak yang bertanggungjawab berhubung dakwaan laporan kediamannya ‘diserbu‘ LHDN.

Hamzah berkata beliau akan membuktikan segala serangan terhadapnya dan pimpinan PN yang lain adalah fitnah untuk memburukkan nama mereka.